title: Hashidate

text: Ensimmäisen Kiinan–Japanin sodan puhjettua "Hashidate" liitettiin vara-amiraali Itoh Sukeyukin johtamiin laivaston päävoimiin, jonka mukana se osallistui Jalujoen taisteluun 17. syyskuuta 1894. Alus oli taistelulinjan viimeisenä aluksena "Matsushiman", "Chiyodan" ja "Itsukushiman" jälkeen. Se kykeni ampumaan pääaseellaan taistelun aikana vain neljästi osumatta kiinalaisaluksiin. Taistelun aikana "Hashidatesta" tuli osaston lippulaiva "Matsushiman" tultua toimintakyvyttömäksi ja poistuttua taistelusta. Alukseen osui taistelun aikana yksitoista kranaattia, jotka surmasivat kolme ja haavoittivat yhdeksää miehistönjäsentä.


title: Hashidate

text: Alus jatkoi lippulaivana johtaen laivastoa Lüshunkoun taistelussa sekä tukemaan maajoukkoja Dalianin satamaa piiritettäessä. Weihaiwein taistelussa 30. tammikuuta 1895 alus tulitti rannikkolinnakkeita ja lopulta vastaanotti kiinalaisten antautumisen 12. helmikuuta.


title: Hashidate

text: Heti sodan päätyttyä alus siirrettin kattiloissa havaittujen vikojen vuoksi telakalle. Korjauksista huolimatta alus ei kyennyt ylittämään 10 solmun nopeutta, ja se luokiteltiin 21. maaliskuuta 1898 toisen luokan risteilijäksi. Alus osallistui huhtikuussa 1900 suureen merisotaharjoitukseen, jossa harjoiteltiin Yokosukan sataman sulkemista. Alus ei kuitenkaan osallistunut boksarikapinan kukistamiseen, koska sen kattiloissa havaittiin jälleen ongelmia.


title: Hashidate

text: "Itsukushima" ja "Hashidate" lähtivät 25. helmikuuta 1901 Yokosukasta koulutuspurjehdukselle, jonka aikana ne vierailivat Manilassa, Bataviassa, Hongkongissa, Chelumpossa, Busanissa, Gensanissa ja Vladivostokissa ennen paluutaan Yokosukaan 14. elokuuta. Vuonna 1902 kuusi aluksen kattilaa korvattiin kahdeksalla japanilaisella Miyabara-kattilalla. Nopeuskokeissa 20. lokakuuta alus saavutti 16 solmun nopeuden, mitä se ei ollut kyennyt aiemmin saavuttamaan. Korjausten aikana aluksen apuaseet vaihdettiin kahteen 76 millimetrin ja 18 QF 3 naulan Hotchkiss -tykkiin. Telakalta palattuaan alus jatkoi koulutuspurjehduksia vuonna 1903.


title: Hashidate

text: Venäjän–Japanin sodassa vanhentunut "Hashidate" sisaraluksineen liitettiin amiraali Schichiro Kataokan johtamaan Japanin 3. laivaston 5. laivueeseen yhdessä samoin vanhentuneen "Chinenin" kanssa. Alus oli sijoitettuna Takeshikin vartioalueeseen Tsushimaan, ja se partioi Koreansalmessa helmikuussa sekä suojasi Japanin 2. armeijan siirtoa Korean niemimaalle toukokuun loppuun. Tehtävästä vapauduttuaan alus liitettiin Port Arthurin sulkua valvovaan laivastoon, jolloin se kohtasi Venäjän keisarikunnan laivaston risteilijä "Bayanin" 9. heinäkuuta. Partiomatkalla 10. elokuuta alus oli ensimmäisiä, joka havaitsi Venäjän laivaston laivueen. Seuranneessa Keltaisenmeren taistelussa alus oli ensivaiheessa liian kaukana osallistusakseen, mutta venäläisten paetessa se kykeni avaamaan tuloksettoman tykkitulen. "Hashidate" ja "Itsukushima" avustivat 10. joulukuuta miinaan ajanutta "Akashia".


title: Hashidate

text: Tsushiman meritaistelussa 27. toukokuuta 1905 alus hyökkäsi venäläisten takaa saaden osumia "Olegiin". Myöhemmin alus osallistui taistelulaiva "Knyaz Suvorovin" ja korjausalus "Kamchatkan" upottamiseen. Taistelun aikana alukseen osui kaksi kranaattia, jotka haavoittivat seitsemää miehistönjäsentä.


title: Hashidate

text: Myöhemmin alus liitettiin Japanin 4. laivastoon suojaamaan Sahalinin maihinnousua heinäkuusta elokuuhun 1905. Se palasi 20. lokakuuta Yokosukan laivastoarsenaaliin korjattavaksi, ja alus osallistui 23. lokakuuta Yokohamassa voiton kunniaksi järjestettyyn katselmukseen.


title: Hashidate

text: Sotatoimien päätyttyä "Hashidate" siirrettiin jälleen koululaivaksi. Alus teki koulutuspurjehduksen Kaakkois-Aasiaan ja Australiaan vuosina 1906 ja 1907 sekä vuonna 1908 matkan Hongkongiin, Penangiin, Ceylonille, Bataviaan, Manilaan ja Taiwanille. Aluksen 47 millimetrin tykit vaihdettiin vuonna 1909 76 millimetrin tykkeihin.


title: Hashidate

text: Alus luokiteltiin 28. elokuuta 1912 2. luokan rannikkonpuolustusalukseksi, ja se poistettiin alusluettelosta 1. huhtikuuta 1922. Alus romutettiin vuonna 1927.


title: Trampolino Giuseppe dal Ben

text: Trampolino Giuseppe dal Ben (virallisesti Stadio del salto Giuseppe Dal Ben) on kuuden hyppyrimäen muodostama mäkihyppystadion Predazzossa Val di Fiemmen laaksossa Italiassa.


title: Trampolino Giuseppe dal Ben

text: Val di Fiemmeen rakennettiin ensimmäinen muovitettu K20-hyppyrimäki 1960-luvulla. Predazzoon rakennettiin vuonna 1984 muovitetut K62- ja K35-luonnonmäet. Vuosina 1988–1990 rakennettiin muovitetut K120 HS130 ja K90 HS98 -hyppyrimäet vuoden 1991 hiihdon maailmanmestaruuskilpailuja varten. Vuoden 2013 hiihdon MM-kilpailuja varten remontoitiin huoltorakennus, katsomot ja tuomaritorni.


title: Trampolino Giuseppe dal Ben

text: Kesällä 2017 pienten hyppyrimäkien K-pisteitä siirrettiin 33 ja 19 metriin, kun ennen siirtoa K-pisteet sijaitsivat 35 ja 20 metrissä. Vuonna 2018 remontoitiin neljä pienintä hyppyrimäkeä, jotka kaikki ovat muovitettuja luonnonmäkiä. Remontissa K62-mäen K-piste siirrettiin 60 metriin ja HS-pisteeksi asetettiin 66 metriä sekä alastulorinteisiin vaihdettiin muovitukset ja rakennettiin kaiteet.


title: Trampolino Giuseppe dal Ben

text: Stadionilla on järjestetty hiihdon maailmanmestaruuskilpailut vuosina 1991, 2003 ja 2013, nuorten maailmanmestaruuskilpailut vuonna 2014, talviuniversiadit vuonna 2013 ja lukuisia maailmancup, kesä-GP ja kansallisia kilpailuja. Se on Milano-Cortina d’Ampezzon talviolympialaisten 2026 hakemuksessa mäkihypyn suorituspaikkana.


title: Trampolino Giuseppe dal Ben

text: Vuoden 1991 MM-kilpailuissa normaalimäen kilpailun voitti itävaltalainen Heinz Kuttin, suurmäen kilpailun voitti jugoslavialainen Franci Petek ja joukkuekilpailun voitti Itävalta joukkueella Heinz Kuttin, Ernst Vettori, Stefan Horngacher ja Andreas Felder.


title: Trampolino Giuseppe dal Ben

text: Vuoden 2003 MM-kilpailuissa normaali- ja suurmäen kilpailut voitti puolalainen Adam Małysz ja joukkuekilpailun voitti Suomi joukkueella Janne Ahonen, Tami Kiuru, Arttu Lappi ja Matti Hautamäki.


title: Trampolino Giuseppe dal Ben

text: Vuoden 2013 MM-kilpailuissa naisten normaalimäen kilpailun voitti yhdysvaltalainen Sarah Hendrickson, miesten normaalimäen kilpailun voitti norjalainen Anders Bardal, MM-historian ensimmäisen sekajoukkuekilpailun voitti Japani joukkueella Yūki Itō, Daiki Itō, Sara Takanashi ja Taku Takeuchi, suurmäen kilpailun voitti puolalainen Kamil Stoch ja joukkuekilpailun voitti Itävalta joukkueella Wolfgang Loitzl, Manuel Fettner, Thomas Morgenstern ja Gregor Schlierenzauer.


title: Trampolino Giuseppe dal Ben

text: Talviuniversiadeissa 2013 kilpailtiin normaalimäessä, naisten kilpailun voitti slovenialainen Katja Požun, miesten kilpailun voitti suomalainen Sami Niemi, sekajoukkuekilpailun voitti Venäjä joukkueella Irina Avvakumova ja Mihail Maksimotškin, miesten joukkuekilpailun voitti Puola joukkueella Jakub Wolny, Bartłomiej Kłusek ja Krzysztof Biegun ja suurmäen kilpailun voitti puolalainen Jakub Wolny.


title: Trampolino Giuseppe dal Ben

text: Vuoden 2014 nuorten MM-kilpailuissa kilpailtiin ainoastaan normaalimäessä, naisten kilpailun voitti japanilainen Sara Takanashi, naisten joukkuekilpailun voitti Japani joukkueella Yūki Itō, Haruka Iwasa, Yurina Yamada ja Sara Takanashi, miesten kilpailun voitti puolalainen Jakub Wolny ja miesten joukkuekilpailun voitti Puola joukkueella Jakub Wolny, Aleksander Zniszczoł, Krzysztof Biegun ja Klemens Murańka.


title: Trampolino Giuseppe dal Ben

text: Alkuperäinen hyppyrimäki oli kooltaan K120 HS130. Vuoden 2001 remontissa hyppyrimäen HS-pistettä siirrettiin 132 metriin ja vuonna 2004 sen HS-piste siirrettiin 134 metriin. Vuoden 2013 hiihdon MM-kilpailuja varten vauhtimäkeen asennettiin jäähdytysjärjestelmä. Kesällä 2017 HS-piste siirrettiin 135 metriin.


title: Trampolino Giuseppe dal Ben

text:
Virallisen mäkiennätyksen 136,0 metriä ovat hypänneet Adam Małysz suurmäen maailmanmestaruuskilpailussa vuonna 2003 ja Ryōyū Kobayashi maailmacupissa vuonna 2019. Epävirallisen mäkiennätyksen 138,5 metriä on hypännyt Eric Frenzel yhdistetyn maailmanmestaruuskilpailussa vuonna 2013.
Kesämäkiennätyksen 134,0 metriä on hypännyt Adam Małysz.
Alkuperäinen hyppyrimäki oli kooltaan K90 HS98. Vuoden 2001 remontissa hyppyrimäen K-piste siirrettiin 95 metriin ja HS-piste 105 metriin. Vuonna 2004 hyppyrimäen HS-piste siirrettiin 106 metriin. Vuoden 2013 hiihdon MM-kilpailuja varten vauhtimäkeen asennettiin jäähdytysjärjestelmä. Kesällä 2017 HS-piste siirrettiin turvallisuussyistä 104 metriin.


title: Trampolino Giuseppe dal Ben

text:
Virallisen mäkiennätyksen 107,5 metriä on hypännyt Adam Małysz normaalimäen maailmanmestaruuskilpailussa 2003. Epävirallisen mäkiennätyksen 109,5 metriä on hypännyt Christoph Bieler yhdistetyn maailmanmestaruuskilpailujen harjoituksissa 2013.
Naisten mäkiennätyksen 108,0 metriä on hypännyt Sarah Hendrickson.
Kesämäkiennätyksen 109,5 metriä on hypännyt Mario Innauer.
Naisten kesämäkiennätyksen 101,5 metriä on hypännyt Lara Malsiner.


title: Vasikkahaka

text: Vasikkahaka (ruots. "Kalvhagen") on pieni kunnanosa Kirkkonummella, Jorvaksen kupeessa. Vasikkahaka on suosittu lapsiperheiden asuinalue, sillä alueen rakennuskanta on pääosin rivi- ja pienkerrostaloa. Lähimmät palvelut ovat Masalassa, jonne autolla ajaa viidessä minuutissa.


title: Vasikkahaka

text: Linja-autot ajavat säännöllisin väliajoin Masalantietä pitkin, ja Jorvaksen rautatieasema sijaitsee kylän välittömässä läheisyydessä.


title: Jääpallon Neuvostoliiton mestaruussarja 1936

text: Jääpallon Neuvostoliiton mestaruudesta 1936 pelattiin 12 joukkueen voimin Moskovassa 17. - 28. helmikuuta 1936. Kaikki joukkueet olivat Venäjältä. Joukkueet jaettiin kahteen kuuden joukkueen lohkoon, joissa pelattiin yksinkertainen sarja. Lopuksi joukkueet kohtasivat sijoitusotteluissa samalle sijalle toisessa lohkossa päätyneen joukkueen. Neuvostoliiton-mestaruudesta pelattiin seuraavan kerran vasta 1950.


text: ei lähteitä


title: Italia talviolympialaisissa 2010

text: Italia osallistui Vancouverin talviolympialaisiin 2010 114 hengen joukkueella. Maa saavutti yhden kultaisen ja hopeisen sekä kolme pronssia. Mitalitilastossa Italia sijoittui kuudenneksitoista. Maanlipunkantajana toimi Giorgio Di Centa.


title: Medical Hypotheses

text: Medical hypotheses on testaamattomia hypoteeseja julkaiseva lehti. Lehden tavoite on tarjota kanava lääketieteellisille ideoille, kunhan ne ovat selkeästi ilmaistuja, vaikka olisivat sellaisia jotka eivät pääsisi julki tavanomaisissa lääketieteellisissä julkaisuissa. Vuodesta 2010 alkaen kaikki julkaistavat hypoteesit on vertaisarvioitu tieteellisten standardien ylläpitämiseksi. Tutkimuksiin perustuvien hypoteesien lisäksi osa julkaistuista hypoteeseista on hyvinkin radikaaleja, jopa surrealistisia. Thomson Reutersin (nyk. Clarivate Analyticsin) "Journal Citation Reportsin" laskelmien mukaan lehden vaikuttavuuskerroin oli 1,152 vuonna 2013.


title: Valko-Venäjä talviolympialaisissa 2010

text: Valko-Venäjä osallistui Vancouverin talviolympialaisiin 2010 51 urheilijan voimin. Maa saavutti kolme mitalia, yhden kultaisen, yhden hopeisen ja yhden pronssisen. Mitalitilastossa Valko-Venäjä sijoittui seitsemänneksitoista.


title: Slovakia talviolympialaisissa 2010

text: Slovakia osallistui Vancouverin talviolympialaisiin 2010 73 urheilijan voimin. Maa saavutti kolme mitalia, yhden kultaisen, yhden hopeisen ja yhden pronssisen. Mitalitilastossa Valko-Venäjä sijoittui seitsemänneksitoista.


title: Akitsushima (1892)

text: Akitsushima () oli keisarillisen Japanin laivaston panssarikansiristeilijä. Maaliskuussa 1894 valmistunut alus osallistui palveluksensa aikana ensimmäiseen Kiinan–Japanin sotaan, Venäjän–Japanin sotaan sekä ensimmäiseen maailmansotaan ennen romuttamistaan vuonna 1927.


title: Akitsushima (1892)

text: Alus tilattiin Yokosukan laivastontelakalta vuoden 1889 hankintojen ainoana risteilijänä. Sen piti olla Matsushima-luokan neljäs kotimaassa valmistettu ranskalaisen Louis-Émile Bertinin ajaman Jeune Ecolen mukainen alus, mutta alus oli lopulta aivan uudelleen suunniteltu. Köli laskettiin maaliskuussa 1890, ja alus laskettiin vesille 6. heinäkuuta 1892. Alus valmistui 31. maaliskuuta 1894.


title: Akitsushima (1892)

text: Matsushima-luokan raskas Canet-tykki korvattiin keveämmillä tykeillä, vaikka muuten aluksen runko ja voimanlähde vastasivat "Hashidatea". Bertin suuttui suunnitelman muutoksesta niin, että uhkasi palata Ranskaan.


title: Akitsushima (1892)

text: Jo ennen ensimmäisen Kiinan–Japanin sodan alkamista "Akitsushima" päällikkönään Kamimura Hikonojō osallistui Pungdon taisteluun Kiinan keisarillisen laivaston risteilijä "Jiyuania" vastaan. Kiinalaisristeilijän onnistui paeta, mutta "Akitsuhima" valtasi tykkivene "Kwang Yin". Jalujoen taistelussa 17. syyskuuta 1894 alus upotti risteilijä "Zhiyuanin". Taistelun aikana aluksella sai surmansa viisi ja haavoittui kymmenen miehistönjäsentä. Alus osallistui Weihaiwein taisteluun, jossa se tuki maavoimia tykistöllään.


title: Akitsushima (1892)

text: "Akitsushima" osallistui Pescadoressaarten miehittämiseen sekä Taiwanin maihinnousuun vuonna 1895. Alus tulitti 13. lokakuuta Kaosiungissa Cihoun linnaketta.


title: Akitsushima (1892)

text: Alus luokiteltiin 21. maaliskuuta 1898 kolmannen luokan panssarikansiristeilijäksi. Espanjan ja Yhdysvaltain sodan aikana alus siirrettiin Makungista Manilaan valvomaan Japanin etuja alueella. Alus määrättiin palaamaan, jotta se kuljettaisi joukkoja Japanista Kiinaan boksarikapinan aikana.


title: Akitsushima (1892)

text: Kaksi aluksen 120 millimetrin tykkiä poistettiin vuosina 1900–1901 pyrittäessä parantamaan aluksen vakautta. Parannuksista huolimatta alus oli edelleen alitehoinen ja heikosti aseistettu Venäjän–Japanin sodan alkaessa, ja siten se sijoitettiin toisarvoisiin tehtäviin osana Japanin 3. laivaston 6. viirikköä. Alus oli Tsushimalla Takeshikin vartioalueella tehtävänään valvoa Koreansalmen liikennettä Tsushimansaaren ja Port Arthurin välillä reitillä Vladivostokiin.


title: Akitsushima (1892)

text: Alus lähetettiin 18. helmikuuta 1904 Shanghaihin pakottamaan Kiina riisumaan aseista Venäjän keisarikunnan laivaston tykkivene "Manchuria". Alus vapautui tästä tehtävästä 31. maaliskuuta, minkä jälkeen se liittyi Port Arthurin sulkua valvoviin aluksiin. Alus osallistui miinaan ajaneen "Yashiman" miehistön pelastamiseen 15. toukokuuta, sekä risteilijä "Akashin" kanssa kolaroineen tykkivene Ōshiman miehistön pelastamiseen 16. toukokuuta. Kesäkuussa alus suojasi Japanin 2. armeijan kuljetuksia Bohainlahdella, sekä antoi tulitukea kenraali Nogi Maresuken Japanin 3. armeijalle, joka valtasi Port Arthurin.


title: Akitsushima (1892)

text: Keltaisenmeren taistelussa "Akitsushima" yritti vallata risteilijä "Askoldin". Tsushiman taistelussa 27. toukokuuta alus joutui taisteluun risteilijöiden "Oleg", "Aurora" ja "Zhemchung" kanssa. Kesäkuussa alus suojasi japanilaisjoukkojen maihinnousua Sahalinille.


title: Akitsushima (1892)

text: Alus luokiteltiin 2. luokan rannikkopuolustusalukseksi 28. elokuuta 1912. Aluksen vanhanaikaisesta aseistuksesta huolimatta se kutsuttiin uudelleen palvelukseen ensimmäisen maailmansodan alkaessa. Se liitettiin Japanin 2. laivastoon, jonka mukana alus osallistui Qingdaon taisteluun. Sodan lopun alus partioi Borneon, Singaporen, Manilan ja Saigonin välisillä merireiteillä etsien Saksan keisarikunnan kaappareita ja sukellusveneitä. Aluksen torpedoputket ja kaikki 47 millimetrin tykit poistettiin vakauden lisäämiseksi vuonna 1914.


title: Akitsushima (1892)

text: Sodan päätyttyä alus luokiteltiin koululaivaksi ja edelleen sukellusveneiden emälaivaksi 30. huhtikuuta 1921. Alus poistettiin alusluettelosta vuonna 1921, ja se romutettiin 1927.


title: Miles Hoop-1a

text: Miles Hoop-1a oli brittiyhtiö Milesin toisen maailmansodan aikainen, itsenäinen suunnitelma miehittämättömästä lentokoneesta, joka kuljettaisi pommeja. Kokonaisuus oli suunniteltu kuorman ympärille siten, että laite olisi ollut käytännössä lentävä pommi.


title: Miles Hoop-1a

text:
Suunnitelman perustana oli C.R. Tennantin kirjoitus vuodelta 1940, jossa hän totesi RAF:n pommittajien heikon tarkkuuden sekä suunnistuksessa että varsinaisen maalin löytämisessä tarkkuuspommitusten suorittamiseksi yöllä. Hän ennusti tarpeen siirtyä aluepommituksiin.
Miles - yhtiö tarjosi radikaalia vaihtoehtoa esittelemällä suunnitelman pienikokoisesta miehittämättömästä lentokoneesta, joka olisi halpa valmistaa ja jota varastoitaisiin suuria määriä.
Hanke ei edennyt pidemmälle laimean kiinnostuksen vuoksi, sillä vielä vuonna 1940 epäröinti kaupunkien pommittamisesta oli vahvaa. Suunnitelmaa ei myöskään toteutettu aluepommituksiin siirtymisen jälkeen ja hanke päättyi 1943.


title: Connecticutin yliopisto

text: Connecticutin yliopisto on yksityinen yliopisto Mansfieldissä, Connecticutin osavaltiossa Yhdysvalloissa. Yliopisto on perustettu vuonna 1881, ja vuonna 2012 siellä opiskeli yli 30 000 opiskelijaa.


title: Connecticutin yliopisto

text: Maailman viidensadan huippuyliopiston Shanghai-yliopistovertailussa Connecticutin yliopisto saavutti vuonna 2014 sijaluvun 301–400.


title: Connecticutin yliopisto

text: Monesti lyhenteellä ”UConn” tunnettua yliopistoa edustavat NCAA:n alaisessa yliopistourheilussa Connecticut Huskiesin nimellä kulkevat joukkueet.


title: Hamnøya

text: Hamnøya on saari Vevelstadin kunnassa Nordlandin läänissä. Saari sijaitsee Brønnøysundin kaupungista noin 30 kilometriä pohjoiseen. Hamnøyan pinta-ala on 16,6 km² ja vuonna 2010 saarella asui 29 ihmistä.


title: Stanisław Mikołajczyk

text: Stanisław Mikołajczyk (18. heinäkuuta 1901 Dorsten, Saksan keisarikunta – 13. joulukuuta 1966 Washington, Yhdysvallat) oli puolalainen keskustalainen poliitikko, joka toimi toisen maailmansodan aikana 1943–1944 Puolan pakolaishallituksen pääministerinä sekä 1945–1947 väliaikaisen hallituksen jäsenenä. Hän pakeni länteen vuonna 1947 kommunistien noustua valtaan.


title: Stanisław Mikołajczyk

text: Mikołajczykin perhe oli lähtöisin Poznańista, joka kuului ennen ensimmäistä maailmansotaa Saksan keisarikuntaan. Hän syntyi ja asui kymmenvuotiaaksi saakka läntisessä Saksassa Ruhrin alueella. Mikołajczyk oli 1920-luvulta alkaen aktiivinen Puolan politiikassa ja toimi vuodesta 1937 talonpoikaisen Kansanpuolueen puheenjohtajana. Toisen maailmansodan aikana hänestä tuli pakolaishallituksen jäsen ja vuonna 1941 sen apulaispääministeri. Władisław Sikorskin kuoltua lento-onnettomuudessa 1943 Mikołajczyk seurasi häntä pakolaishallituksen pääministerinä. Mikołajczykin johtama pakolaishallitus ei päässyt yhteisymmärrykseen Neuvostoliiton johtajan Josif Stalinin kanssa Puolan sodanjälkeisestä hallituksesta, Puolan rajojen muuttamisesta eikä Katynin joukkomurhan tunnustamisesta. Mikołajczyk suostui kuitenkin jäseneksi Neuvostoliiton hyväksymään, sosialisti Edward Osóbka-Morawskin johtamaan Puolan uuteen väliaikaiseen hallitukseen. Mikołajczyk erosi pakolaishallituksen johdosta ja hänestä tuli väliaikaisen hallituksen maatalousministeri sekä toinen varapääministeri; toisena varapääministerinä toimi kommunistijohtaja Władysław Gomułka. Toimintaansa jatkanut pakolaishallitus julisti Mikołajczykin myöhemmin petturiksi.


title: Stanisław Mikołajczyk

text: Puolan Kansanpuolue ("Polskie Stronnictwo Ludowe", PSL) perustettiin uudelleen Mikołajczykin johdolla 1945 ja se yritti ehkäistä kaiken vallan päätymistä kommunisteille ja näiden liittolaisille. Tammikuun 1947 epärehellisinä pidetyissä parlamenttivaaleissa kommunistien johtama blokki sai kuitenkin 394 paikkaa ja PSL vain 28. Tämän seurauksena Mikołajczyk erosi hallituksesta ja pakeni myöhemmin samana vuonna maasta välttääkseen vangituksi tulemisen. Häntä ei huolittu enää Lontoossa toimineeseen Puolan pakolaishallitukseen, joten hän muutti Yhdysvaltoihin, jossa kuoli 1966. Mikołajczyk julkaisi 1948 englanninkielisen kirjan "The Rape of Poland. Pattern of Soviet Aggression", jossa esitti oman näkemyksensä Puolan lähihistorian tapahtumista.


title: Stanisław Mikołajczyk

text: Mikołajczykin tuhkat tuotiin vuonna 2000 Puolaan ja haudattiin uudelleen Poznániin.


title: Damian Lillard

text: Damian Lamonte Ollie Lillard (s. 15. heinäkuuta 1990, Oakland, Kalifornia) on yhdysvaltalainen koripalloilija, pelipaikaltaan pelintekijä. Hän pelaa tällä hetkellä NBA-liigan Portland Trail Blazersissa.


title: Damian Lillard

text: Lillard oli NBA:n vuoden kuudes varaus. Ennen ammattilaisuraa hän pelasi yliopistokoripalloa Utahin osavaltiossa sijaitsevassa Weberin osavaltionyliopistossa. Huhtikuussa 2017 Lillard teki uuden Portland Trail Blazersin seuraennätyksen heittämällä 59 pistettä yksittäisessä ottelussa.


title: Valentina Vargas

text: Valentina Vargas (s. 31 joulukuuta 1964 Chilessä) on Ranskassa kasvanut ja asuva näyttelijä.


title: Depressed Mode

text: Depressed Mode on porilainen death metal -yhtye, joka perustettiin vuonna 2005.


title: Depressed Mode

text: Yhtye oli alun perin laulaja Ossy Salosen sooloprojekti. Pian yhtyeeseen liittyi Salosen vanha ystävä kitaristi Tomppa Turpeinen, ja tämän jälkeen Shape of Despairin laulaja Natalie Koskinen kiinnostui yhtyeestä ja otti yhteyttä Saloseen.


title: Depressed Mode

text: Elokuussa 2006 Firebox Records tarjosi Depressed Modelle kahden albumin levytyssopimusta. Ensimmäinen studioalbumi, "Ghosts of Devotion" julkaistiin elokuussa 2007. Yhtyeen viimeisin albumi, "..For Death.." julkaistiin 4. helmikuuta 2009.


title: Ghosts of Devotion

text: Ghosts of Devotion on suomalaisen doom metal -yhtyeen Depressed Moden ensimmäinen studioalbumi. Se julkaistiin vuonna 2007 levymerkillä Firedoom Music.


title: Ghosts of Devotion

text: Kaikki kappaleet säveltänyt ja sanoittanut Ossy Salonen, ellei toisin mainittu.


title: ..For Death..

text: ..For Death.. on suomalaisen doom metal -yhtyeen Depressed Moden toinen studioalbumi. Se julkaistiin vuonna 2009 levymerkillä Firedoom Music.


title: ..For Death..

text: Kaikki kappaleet säveltänyt ja sanoittanut Ossy Salonen.


title: Katkarapukalat

text: Katkarapukalat ("Centriscidae") on putkisuukaloihin kuuluva heimo. Heimon lajeja tavataan Intian valtamerestä ja Tyynestämerestä.


title: Katkarapukalat

text: Varhaisimmat katkarapukalojen heimoon kuuluvien lajien fossiilit on ajoitettu eoseenikaudelle. Heimoon kuuluu 5 sukua ja noin 15 lajia. Heimo jaetaan kahteen alaheimoon, jotka ovat katkarapukalat ("Centriscinae") ja torvikalat ("Macrorhamphosinae"). Heimon lajit ovat yleensä alle 15 cm pitkiä, mutta isokatkarapukala voi saavuttaa 25 cm:n pituuden. Tyypillinen piirre on litteä ruumis, joka muistuttaa muodoltaan veitsenterää. Ruumista suojaavat ohuet luulevyt. Katkarapukalojen selkäevä sijaitsee ruumiin takaosassa ja pyrstöevä on hieman alaspäintaittunut. Pienehkö suu on putkimaisen kuonon päässä. Heimon kaloilla ei ole kylkiviivaa.


title: Katkarapukalat

text: Katkarapukaloja tavataan lämpimistä vesistä indopasifiselta merialueelta. Heimon lajeille on tyypillistä liikkua pieninä parvina ja uida pystyasennossa pää alaspäin. Katkarapukalalajien ravintoa on eläinplankton.


title: Esmeralda (1883)

text: Esmeralda oli Chilen laivaston kesäkuussa 1883 vesillelaskettu panssarikansiristeilijä. Alus myytiin vuonna 1894 Japanille, joka liitti sen laivastoonsa nimellä "Izumi". Aluksen palveltua Venäjän–Japanin sodassa se romutettiin vuonna 1912.


title: Esmeralda (1883)

text: Alus tilattiin Armstrong Whitworthilta Elswickistä ja sen köli laskettiin 5. huhtikuuta 1881 telakkanumerolla 429. Alus laskettiin vesille 6. kesäkuuta 1883 ja se valmistui 15. heinäkuuta 1884.


title: Esmeralda (1883)

text: Pian palvelukseen oton jälkeen "Esmeralda" lähetettiin Panamaan, jossa oli alkanut kapina Kolumbian keskushallintoa vastaan, valvomaan Chilen etuja. Aluksen tarjoaman tuen avulla Chile miehitti Panama Cityn vastalauseena Yhdysvaltain Colonin miehitykselle. Chilen sisällissodassa vuonna 1891 alus kuului juntan alaisuuteen, ja se siirtyi tammikuussa taistelulaiva "Blanco Encaladan" kanssa pohjoiseen Tarapacaan hallituksen vastaisen kapinan järjestämiseksi. Alus tulitti helmikuussa Iquique’a, joka pysyi uskollisena istuvalle presidentille. Elokuussa alus osallistui Conconin taisteluun, jossa sen tykistö avusti viimeisten hallitukselle uskollisten joukkojen puolustuksen murtamisessa.


title: Esmeralda (1883)

text: Maaliskuussa 1894 Chilen hallitus pyysi valmistajaa modernisoimaan aluksen, jolloin siihen piti asentaa uudet kattilat, uusia asejärjestelmä ja tehdä lukuisa joukko pienempiä muutoksia. Suunnitelman epäonnistuttua Chile tarjosi aluksen Japanille, mutta ollakseen rikkomatta ensimmäisen Kiinan ja Japanin sodan aiheuttamaa aseiden vientikieltoa, alus siirrettiin ensin Ecuadorille. Japani osti aluksen Ecuadorilta, ja se luovutettiin Galapagossaarilla. Aluksella ollut Ecuadorin lippu laskettiin vasta Japanissa.


title: Esmeralda (1883)

text: Pian Yokosukaan saapumisen jälkeen 5. helmikuuta 1895 alus nimettiin "Izumiksi" (). Ensimmäisen Kiinan–Japanin sodan merkittävimmät meritaistelut oli jo käyty, ja alus määrättiin suojaamaan merireittejä Korean niemimaan ja Pohjois-Kiinan rannikoilla. Sodan päätyttyä alus luokiteltiin 31. maaliskuuta 1898 uudelleen 3. luokan panssarikansiristeilijäksi. Sen kuusituumaiset vaihdettiin vuosina 1899–1900 4,7 tuuman tykeiksi, ja kymmenentuumaiset 12 naulan 12 cwt -laivatykeiksi. Samassa yhteydessä aluksen kattilat korvattiin Niclausse-kattiloilla.


title: Esmeralda (1883)

text: Boksarikapinan aikana alus suojasi joukkojen siirtoa Kiinaan. Venäjän–Japanin sodan alettua alus oli suojaamassa saattueita ja partiotehtävissä Japanin ja Korean välillä heikohkon panssarointinsa vuoksi. Tsushiman meritaistelussa alus kuului Japanin 3. laivastoon, ja se oli yksi ensimmäisistä japanilaisaluksista, joka havaitsi saapuvat Venäjän laivaston. Vaikka alus kävikin lyhyen tulitaistelun risteilijä "Vladimir Monomakhin" kanssa, se ei varsinaisesti osallistunut taisteluun.


title: Esmeralda (1883)

text: Sodan päätyttyä alus oli lähinnä erilaisissa tukitehtävissä. Se poistettiin aktiivipalveluksesta vuonna 1907, ja alus poistettiin alusluettelosta 1. huhtikuuta 1912.


title: Polttavat katukivet

text: Polttavat katukivet () on Roy Rowlandin ohjaama yhdysvaltalainen film noir -elokuva vuodelta 1954. "Polttavien katukivien" pääosissa ovat Robert Taylor, Janet Leigh ja George Raft. Metro-Goldwyn-Mayer toimi elokuvan tuotantoyhtiönä ja jakelijana.


title: Polttavat katukivet

text: "Polttavat katukivet" perustuu William P. McGivernin romaaniin, jonka pohjalta Sydney Boehm laati käsikirjoituksen. "Polttavat katukivet" sai ensi-iltansa kotimaassaan 17. syyskuuta vuonna 1954 New Yorkissa. Suomessa elokuva julkaistiin 13. huhtikuuta vuonna 1956.


title: Polttavat katukivet

text: Elokuvan kuvaaja John F. Seitz sai Oscar-ehdokkuuden parhaasta kuvauksesta vuonna 1955.


title: Valentina Tolkunova

text: Valentina Tolkunova (s. 12. heinäkuuta 1946 Armavir, Venäjän SFNT, Neuvostoliitto – 22. maaliskuuta 2010 Moskova, Venäjä) oli venäläinen laulaja. Tolkunovan perhe muutti hänen syntymänsä jälkeen Moskovaan. Hän aloitti opinnot Moskovan yliopistossa 18-vuotiaana. Hän pääsi vuonna 1966 Juri Saulskin jazz-yhtyeen VIO-66 solistiksi ja valmistui 1971 Gnessinin musiikkiopistosta. Tolkunovan todellinen läpimurto tapahtui seuraavana vuonna, jolloin hän tulkitsi säveltäjä Vladimir Shainskin ja runoilija Lev Ošaninin lauluja. Tolkunova on kuuluisa kauniista ja kirkkaasta äänestään.


title: Valentina Tolkunova

text: Tolkunovalla oli pitkä ja menestyksekäs ura radiossa ja televisiossa. Vuonna 1973 hän aloitti kukoistavan yhteistyön Moskonzert-yhtiön kanssa. Myöhemmin Tolkunova johti v. 1989 perustamaansa teatteria. Hän esiintyi myös elokuvissa. Hän voitti television Vuoden laulu -kilpailun peräti 23 kertaa ja työskenteli uransa aikana monien Neuvostoliiton parhaiden säveltäjien ja lauluntekijöiden kanssa. Hän esiintyi usein erilaisissa puolueen ja valtion juhlissa.


title: Valentina Tolkunova

text: Tolkunova sairastui kesken konsertin Mogilevissä Valko-Venäjällä 16.2.2010 ja hän kuoli kuukautta myöhemmin 22.3.2010. Hän sai uransa aikana lukuisia palkintoja eri neuvostotasavalloissa ja hänelle myönnettiin kansantaiteilijan arvonimi 1987. Valentina Tolkunova konsertoi uransa aikana ympäri maailmaa, myös Suomessa. Hänen kuolemansa aiheutti suorannaisen maansurun. Monet osasivat hänen suosituimmat laulunsa ulkoa.


title: Valentina Tolkunova

text: Tolkunova oli kuuluisa myös jokailtaisen televisio-ohjelman ”Hyvää yötä, lapset” juontajana. Hänen laulunsa ”Uniset lelut” oli tuttu miljoonille lapsille ja se oli pisimpään yhtäjaksoisesti Neuvostoliiton ja Venäjän televisiossa soinut laulu (27 vuotta, alkaen 1982). Yli 30-vuotisen uransa aikana hän teki 12 äänilevyä, joita myytiin miljoonia kappaleita.


title: Leijona karkuteillä

text: Leijona karkuteillä () on vuonna 1952 julkaistu Stanley Donenin ohjaama yhdysvaltalainen komediaelokuva, jonka pääosassa on Janet Leigh ja Carleton Carpenter. "Leijona karkuteillä" kertoo klovnista, joka kutsutaan palvelukseen armeijaan. Hän yrittää pujahtaa lemmikkileijonansa palvelukseen.


title: Leijona karkuteillä

text: Elokuvan käsikirjoittajina toimivat Frederick Hazlitt Brennan, Sidney Franklin, Eldon W. Griffiths ja Charles Lederer. Elokuvan tuottivat Sidney Franklin ja Edwin H. Knopf Metro-Goldwyn-Mayerille. "Leijona karkuteillä" sai ensi-iltansa kotimaassaan Yhdysvalloissa 15. elokuuta vuonna 1952. Suomessa elokuva julkaistiin 5. elokuuta vuonna 1955.


title: Leijona karkuteillä

text: "Leijona karkuteillä" julkaistiin DVD:lle 5. huhtikuuta vuonna 2012.


title: Woods of Belial

text: Woods of Belial on helsinkiläinen doom metal -yhtye, joka perustettiin vuonna 1995. Yhtyeen perustivat Henri ja Ville Sorvali, jotka ovat soittaneet myös Finntrollissa ja Moonsorrowissa.


title: Woods of Belial

text: Vuonna 2003 yhtye solmi levytyssopimuksen suomalaisen Firebox Recordsin kanssa, ja se julkaisi albumin Deimos XIII saman vuoden marraskuussa. Yhtyeen oli tarkoitus aloittaa seuraavan studioalbumin nauhoitukset, mutta yhtye on kadonnut julkisuudesta.


title: Deimos XIII

text: Deimos XIII on suomalaisen metalliyhtyeen Woods of Belialin esikoisalbumi. Se julkaistiin vuonna 2003 levymerkillä Firedoom Music.


title: Deimos XIII

text: Albumi julkaistiin uudelleen vuonna 2009. Se sisältää yhtyeen varhaisen demon "Baxabaxaxaxaxabaxaxaxaxa! 666 Yndstr Draconis" kappaleet.


title: Deimos XIII

text: Kaikki kappaleet säveltänyt Blood ja Horned Black sekä sanoittanut Wohi.


title: Juha Junttu

text: Juha Junttu (s. 1967) on suomalainen muusikko, näyttelijä ja laulunopettaja.


title: Juha Junttu

text: Junttu tuli tunnetuksi 1990-luvun alkupuolella Horsepower -yhtyeen laulusolistina. Sittemmin hän on työskennellyt pääasiassa vapaana näyttelijänä ja teatterisäveltäjänä ja -muusikkona. Hän on toiminut laulunopettajana Suomen teatteriopistossa vuodesta 2016 lähtien. Hän vamistui Complete Vocal Technique -laulunopettajaksi vuonna 2018. Hän on pyrkinyt myös Sibelius-Akatemiaan.


title: Juha Junttu

text: Junttu on tehnyt suurimmat teatteriroolinsa tamperelaisissa teattereissa muun muassa näytelmissä Hair, Veriveljet, Virgo ja Rent. Vuosina 2010–2011 Junttu esiintyi Helsingin kaupunginteatterin näytelmässä Next to Normal. Vuoden 2011 kesällä hän esitti nimiroolin Teatteri Eurooppa Neljä Juice -musikaalissa.


title: Juha Junttu

text: Yle TV2:n komediasarjassa Kalapuikkokeitto (1997) Juntulla oli yksi päärooleista (Tane). Vuonna 2005 ilmestyneessä Joona Tenan elokuvassa FC Venus hänellä oli sivuosa roolinimellä Eero.


title: Juha Junttu

text: Maaliskuussa 2013 Junttu julkaisi yhtä aikaa toisen sooloalbuminsa "Mr. Rock'n'Roll" ja The Body -yhtyeen toisen albumin "II" , jotka kustannettiin osittain yhteisörahoituksella Mesenaatti.me-palvelussa.


title: Luettelo pikkuplaneetoista: 354001–355000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
354 001:stä ja päättyen 355 000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 355001–356000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
355001:stä ja päättyen 356000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 356001–357000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
356001:stä ja päättyen 357000:een.
Kokonaisen luettelon löytää katsomalla Luettelo pikkuplaneetoista.


title: Celebrity Infinity

text: GTS Celebrity Infinity on "Millennium"-luokan risteilyalus. Aluksen omistaa ja sitä operoi Celebrity Cruises. Alus luovutettiin varustamolle vuonna 2001 nimellä "Infinity", ja se uudelleennimettiin "Celebrity Infinityksi" vuonna 2007. Kesäkaudella alus purjehtii Alaskassa ja talvikaudella Etelä-Amerikassa, mukaan lukien Chilessä, Argentiinassa, Panamassa ja Uruguayssa. Vuodesta 2013 alkaen alus purjehtii keväisin ja syksyisin Norjan vuonoissa ja Britteinsaarilla.


title: Celebrity Infinity

text: Aluksella on kaksikerroksinen päivällishuone, nimeltään "Trellis Dining Room". Aluksella on myös kaksikerroksinen teatteri nimeltä Celebrity Theater. Vuoden 2007 remontin jälkeen alukselle on lisätty monia ominaisuuksia, jotka löytyvät myös "Solstice"-luokan aluksilta, esimerkiksi Cafe al Bacio tai Bistro on Five. Muita palveluita ovat muun muassa merinäköalakahvila, uudet matot ja sisustus, kuten myös viiniravintola nimeltään Cellar Masters.


title: Markku Perkkiö

text: Markku Perkkiö (1. kesäkuuta 1951 Oulu – 21. tammikuuta 2013) oli suomalainen jääkiekkoilija, pelipaikaltaan hyökkääjä. Hän pelasi lähes koko uransa ajan Oulun Kärpissä, lukuun ottamatta kautta 1971–1972 Rauman Lukossa ja Perkkiön kaksi viimeistä kautta Ruotsissa. Hän toimi myös Kärppien toimitusjohtajana vuosina 1990–1992.


title: Markku Perkkiö

text: Perkkiö pelasi Kärpissä ensimmäiset SM-sarjaottelunsa kaudella 1967–1968. Joukkue putosi kauden päätteeksi Suomen sarjaan ja Perkkiö pelasi SM-sarjaa seuraavan kerran Rauman Lukossa kaudella 1971–1972, joka oli hänelle ainoa pääsarjakausi muualla kuin Kärpissä. Kaudeksi 1972–1973 Perkkiö palasi Kärppiin. Kaudeksi 1974–1975 Suomen sarjan tilille tuli I-divisioona. Perkkiö oli tuolloin Kärppien paras pistemies ja maalintekijä tehoilla 20+17=37 ja sijoittui sarjan pistepörssissä neljänneksi. Hän oli myös I-divisioonan viidestä parhaasta pistemiehestä ainoa, joka pelasi muualla kuin Forssan Palloseurassa.


title: Markku Perkkiö

text: Kaudella 1975–1976 Perkkiö voitti ylivoimaisesti koko I-divisioonan piste- ja maalipörssin tehoilla 45+27=72. Kärpät eteni SM-karsintoihin, mutta jäivät ilman sarjanousua. Kaudella 1976–1977 hän voitti jälleen I-divisioonan maalipörssin 44 osumallaan. Pistepörssissä Perkkiö sijoittui 70 tehopisteellään toiseksi edellään vain Sportin Håkan Hjerpe. Hän, tutkapari Hannu Aravirta sekä puolustaja Reijo Ruotsalainen kuuluivat Kärppien kenties tärkeimpiin avainpelaajiin, kun joukkue voitti I-divisioonan runkosarjan ja nousivat SM-liigaan keväällä 1977.


title: Markku Perkkiö

text: Kärppien SM-liigan nousukaudella 1977–1978 Perkkiö teki SM-liigan yhden kauden piste-ennätyksensä tehoilla 20+16=36, joilla hän oli Kärppien toiseksi paras maalintekijä ja kolmanneksi paras pistemies, kun myös seuraavalla kaudella 1978–1979 tehoilla 15+10=25. Viimeiseksi jääneen SM-liigakautensa 1979–1980 päätteeksi Perkkiö voitti SM-pronssia. Vuodet 1980–1982 hän vietti Ruotsin I-divisioonassa, kiirunalaisten Kiruna IF:n ja IFK Kirunan joukkueissa.


title: Markku Perkkiö

text: Perkkiö pelasi alle 19-vuotiaiden EM-kilpailuissa vuonna 1970.


title: Markku Perkkiö

text: Perkkiö kuului entisistä Kärppien pelaajista muodostuneen Wanhojen Kärppien perustajajäseniin ja hänet valittiin yhdistyksen puheenjohtajaksi perustamisvuonna 1987. Vuosina 1990–1992 Perkkiö toimi Kärppien toimitusjohtajana. Hän kuoli äkillisesti sairauskohtaukseen lomamatkallaan 21. tammikuuta 2013 ollessaan 61-vuotias.


title: Markku Perkkiö

text: Perkkiön poika Matias on alemmissa sarjoissa pelannut jääkiekkoilija.


title: Punainen matto

text: Punainen matto on arvovieraille kuten valtionpäämiehille ja filmitähdille usein levitettävä matto, jolla korostetaan heidän saapumisensa arvoa.


title: Punainen matto

text: Punainen ja purppura väri ovat jo antiikin ajoista asti olleet erityisen arvostettuja niiden harvinaisuuden vuoksi. Varhaisin viittaus punaiseen mattoon on kreikkalaisen Aiskhyloksen "Agamemnon"-tragediasta vuodelta 458 eaa. Näytelmässä Clytaemnestra rohkaisee miestään Agamemnonia kävelemään punaisen maton poikki sotasaavutustensa kunniaksi. Vaatimaton Agamemnon kieltäytyy aluksi, mutta kävelee lopulta kuitenkin maton poikki, tosin paljain jaloin ja jumalilta voiton kunniaa vieden.


title: Punainen matto

text: Vuonna 1821 laivalla matkustanutta Yhdysvaltain presidenttiä James Monroeta varten levitettiin punainen matto joentörmälle Etelä-Carolinassa. Vuonna 1902 newyorkilainen luksusjuna "20th Century Limited" levitti punaisen maton kaikille Chicagon junaan nousseille matkustajilleen.


title: Punainen matto

text: Vuonna 1922 punaista mattoa käytettiin ensi kertaa Hollywoodissa, "Egyptian Theatren" avajaisissa. Seitsemän vuotta myöhemmin perustetussa vuosittaisessa Oscar-gaalassa alettiin myös käyttää punaista mattoa, ja se toimii nykyisin tunnettuna filmitähtien näyttäytymistilaisuutena. Oscar-gaalan maton tarkka sävy on salaisuus, mutta se on hiukan purppuraan vivahtava punainen, joka näyttää televisiokuvassa todellista punaisemmalta. Maton levittämiseen menee 20 mieheltä kaksi päivää.


title: Luettelo Maersk Linen aluksista

text: Tämä on luettelo Maersk Linen omistamista aluksista. Omistettujen alusten lisäksi Maersk Linen käytössä on vuokrattuja laivoja.


title: Luettelo Maersk Linen aluksista

text: Laivaluettelo on päivitetty viimeksi 4. heinäkuuta 2011.


title: Junttu

text: Junttu on suomalainen sukunimi seuraavilla:


title: Toni Eskelinen

text: Toni Eskelinen (s. 18. tammikuuta 1995 Oulu) on suomalainen jääkiekkomaalivahti, joka pelaa Mestis-joukkue Rovaniemen Kiekossa.


title: Toni Eskelinen

text: Eskelinen aloitti jääkiekon 6-vuotiaana Kiekko-Ketuissa. Hän siirtyi juniorina sittemmin Oulun Kärppiin. Oulun Kärpät 46 ry palkitsi Eskelisen D-1-juniori-iässä tammikuun 2009 kuukauden juniorina. Kaudella 2011–2012 hän kantoi suurimman osan Kärppien B-nuorten torjuntavastuusta ja oli viemässä joukkuetta B-nuorten SM-sarjan välieriin saakka. Kärpät hävisi kuitenkin pronssiottelun vieraissa Turun Palloseuralle lukemin 4–3.


title: Toni Eskelinen

text: Kaudeksi 2012–2013 Eskelinen nimettiin niin ikään Kärppien SM-liigajoukkueen kolmosmaalivahdiksi. Hän toimi Kärppien luukkumaalivahtina ensimmäisen kerran 10. lokakuuta 2012 Turun Palloseuraa vastaan ja sai hoitaa syyskaudella samaa virkaa sekä Johan Backlundin että Tomi Karhusen oltua sivussa peleistä. Eskelinen teki ensimmäiset luistimenpiirtonsa SM-liigaottelussa 26. helmikuuta 2013 Helsingin IFK:ta vastaan, jolloin hän sai jääaikaa kuusi sekuntia. Kaudella 2013–2014 Eskelinen torjui Kärppien A-nuorille SM-hopeaa. Hän toimi 11 SM-liigaottelussa Kärppien luukkuvahtina ja esiintyi myös yhdessä ottelussa maalinsuulla.


title: Toni Eskelinen

text: Eskelinen siirtyi kaudeksi 2014–2015 2+1-vuotisella sopimuksella Pelicansiin. Hän aloitti joukkueen kolmosmaalivahtina A-nuorissa, mutta nousi Jere Myllyniemen syyskautisen loukkaantumisen myötä Pelicansin kakkosmaalivahdiksi. Eskelinen puki kauden aikana kaikkiaan 37 SM-liigaotteluun, mutta hän ei saanut kuitenkaan peliaikaa, vaan Janne Juvonen pelasi lähes kaikki loppukauden ottelut. Kaudella 2015–2016 Eskelinen jäi ilman peliaikaa koko Pelicansin organisaatiossa (SM-liigajoukkue, A-nuoret, yhteistyöjoukkue Heinolan Peliitat Mestiksessä), joten hänen sopimuksensa purettiin marraskuussa 2015, jolloin Eskelinen siirtyi try-outille Mestiksen nousijajoukkue Rovaniemen Kiekkoon. Neljän ottelun jälkeen hän sai loppukauden jatkosopimuksen. Eskelinen toimi lähinnä joukkueen kakkosmaalivahtina Paavo Hölsälle ja pelasi 15 runkosarjaottelua, kuten myös kaudella 2016–2017, jolloin hän pelasi 13 runkosarjaottelua.


title: Toni Eskelinen

text: Lokakuussa 2017 Eskelinen siirtyi loppukauden 2017–2018 kattavalla sopimuksella Norjan toiseksi korkeimmalla sarjatasolla 1. divisjonissa pelaavan Grüner Ishockeyn joukkueeseen oltuaan alkukauden ilman sopimusta. Helmikuussa 2018 hän palasi kuitenkin loppukauden sopimuksella RoKin Mestis-joukkueen paitaan.


title: Toni Eskelinen

text: Eskelinen on pelannut yhden poikien maaottelun.


title: Lauridsen

text: Lauridsen on muun muassa seuraavien henkilöiden sukunimi:


title: Timothy Ferriss

text:
Timothy Ferriss on yhdysvaltalainen kirjailija, yrittäjä, bisnesenkeli ja julkinen esiintyjä.
Häneltä on julkaistu teokset "4 tunnin työviikko" (alkuteos "The 4-Hour Workweek"), "4 tunnin keho" (alkuteos "The 4-Hour Body") sekä "The 4-Hour Chef".


title: Lapuan urheilutalo

text:
Lapuan urheilutalo on Lapuan kaupungin omistama liikuntapaikka ja monitoimitalo. Se sijaitsee Lapuan keskustassa, koulujen, keskusurheilukentän sekä pesäpallostadionin välittömässä läheisyydessä. Urheilutalo toimii jäähallin ja paikallisen virkistysuimala Sateekaaren yhteydessä.
Salin pinta-ala on suurimmillaan 990 m, ja tila on jaettavissa kolmeen osaan. Katsomoihin mahtuu enimmintään 800 henkeä. Mikäli näyttämöosa on laskettu alas, saliin voidaan sijoittaa tuoleja noin 1 000 hengelle.


title: Lapuan urheilutalo

text: Urheilutalossa voidaan järjestetää paitsi urheilutapahtumia, myös kokouksia, konsertteja, puhetilaisuuksia, messuja sekä näyttelyitä. Urheilulajeista muun muassa lentopallo, koripallo, salibandy, futsal, sulkapallo, squash ja pöytätennis ovat mahdollisia. Rakennuksessa on myös kuntosali ja painisali. Urheiluseuroista salia käyttäjiin kuuluvat esimerkiksi Korisliigassa pelaava Kobrat (jolloin salia kutsutaan Kobra-areenaksi) sekä Futsal Ykkösen joukkue Lapuan Ponnistus.


title: Sullan ensimmäinen sisällissota

text: Sullan ensimmäinen sisällissota käytiin antiikin Roomassa Lucius Cornelius Sullan ja konsuli Gaius Mariuksen kesken vuosina 88 eaa- 87 eaa. Tätä ennen Sulla toimi Mariuksen alaisena kvestorina Jugurthan sodassa ja menestyi siinä erinomaisesti. Tämän kunniaksi Sulla valittiin Rooman konsuliksi. Kun Rooman hallitsemalla Deloksen saarella alkoi Mithridateen sota Roomaa vastaan, senaatti päätti lähettää paikalle Sullan sotajoukkoineen.


title: Sullan ensimmäinen sisällissota

text: Asiasta tuli kuitenkin sisäpoliittinen kiista, ja ylipäällikkyys siirrettiin Sullalta Mariukselle. Sulla marssitti silloin sotajoukkonsa Roomaan. Oli ensimmäinen kerta Rooman historiassa, että oma sotapäällikkö hyökkäsi Rooman kaupunkiin. Vastustaja Marius pakeni Afrikkaan ja Sullaa vastustaneita poliitikkoja surmattiin. Sulla purjehti Kreikkaan ja voitti Mithridateen sodan 87 eaa.


title: Leijonhufvud

text: Leijonhufvud on ruotsalainen aatelissuku, myöhemmin Lewenhaupt, johon kuuluu muun muassa seuraavia henkilöitä:


title: Sullan toinen sisällissota

text: Sullan toinen sisällissota käytiin antiikin Roomassa Lucius Cornelius Sullan ja konsuli Gaius Mariuksen kesken vuonna 83 eaa. Konsuli Sulla oli poistunut pääkaupungista, kun Rooman hallitsemalla Deloksen saarella oli käynnissä Mithridateen sota Roomaa vastaan. Sulla voitti sodan ja kukisti kapinallisten puolelle menneen Ateenan. Sullan kilpailija Marius anasti samaan aikaan vallan pääkaupungissa ja liittoutui konsuli Lucius Cornelius Cinnan kanssa. Kaupungissa olleet Sullan kannattajat saivat kokea kovia. Marius valittiin seitsemännen kerran konsuliksi, mutta kesken konsulikautensa hän kuoli. Cinna jatkoi konsulikauttaan useiden vuosien ajan kutsumatta kansankokousta koolle.


title: Sullan toinen sisällissota

text: Sulla oleskeli pitkään Ateenassa, josta ryöstettiin arvoesineitä Roomaan. Kun hän kuuli, että myös Cinna oli surmattu ja valta joutunut ääriaineksille (konsuliksi Mariuksen poika, joka surmautti useita senaattoreita), Sulla palasi sotajoukkoineen vuonna 83 eaa. Aikaisempi liittolaissota vaikutti niin, että itaaliset kansat vastustivat Sullaa. Koska konsuleita ei ollut elossa, Sulla pakotti senaatin antamaan hänelle diktaattorin valtuudet. Sulla joutui sotimaan eri puolilla niemimaata, mutta voitti taistelut. Hän kosti ankarasti kapinallisille, erityisesti samnilaisille.


title: Axel Gabriel Leijonhufvud

text: Axel Gabriel Leijonhufvud (1717–1789) oli ruotsalainen virkamies. Hänet määrättiin vuonna 1766 prinsessa Sofia Albertinan hovimarsalkaksi ja ylikamariherraksi. Hän oli valtiopäivillä 1771 maamarsalkkana, 1775–1780 Turun hovioikeuden presidentti. Hän oli Tukholman musiikkiakatemian perustajia.


title: Vaahterasavikka

text: Vaahterasavikka ("Chenopodium hybridum") on suurilehtinen Euraasiassa tavattava savikkalaji.


title: Vaahterasavikka

text:
Yksivuotinen vaahterasavikka kasvaa 20–80 cm korkeaksi. Kasvi on väriltään vaihtelevan vihreä ja sen nuoret osat ovat jauhoisia.
Varsi on kellanvihreä, juovainen, pysty, särmikäs ja etenkin alaosasta niukkahaarainen. Lehdet ovat varressa kierteisesti. Varren keskiosissa lehtien lapa on kooltaan 4–12 cm ja muodoltaan leveänpuikea, harvaan liuskamaisesti isohampainen ja tavallisesti hertta- tai tylppätyvinen. Kukinto on lehdetön, runsashaarainen ja terttumainen, kukkasykeröt ovat pieniä. Suomessa vaahterasavikka kukkii heinä-syyskuussa. Pähkylä on kehän muodostaman hedelmäverhiön suojaama. Musta siemen on vaaka-asennossa ja tiukasti kiinni pähkylän seinässä. Kooltaan siemen on 1,6–2 mm pitkä, ympärykseltään pyöreä, tylppäreunainen ja pinnaltaan syväkuoppainen.


title: Vaahterasavikka

text: Laji muistuttaa suuresti Pohjois-Amerikassa tavattavaa plataanisavikkaa ("C. simplex"). Aikaisemmin plataanisavikka luokiteltiinkin vaahterasavikan yhdeksi alalajiksi ("C. hybridum" ssp. "gigantospermum").


title: Vaahterasavikka

text: Vaaterasavikkaa tavataan Euroopassa Pohjois-Espanjasta ja Britteinsaarilta läpi Keski- ja Etelä-Euroopan Pohjois-Kreikkaan, Romaniaan, Ukrainaan, Kaukasukselle ja Etelä- ja Keski-Venäjälle. Pohjoisessa levinneisyysalue ulottuu Fennoskandian keskiosiin. Levinneisyysalue jatkuu Venäjällä Aasian puolelle Etelä-Siperiaan ja satunnaisempana Keski-Aasiaan ja Pohjois-Kiinaan.


title: Vaahterasavikka

text: Suomessa vaahterasavikkaa on tavattu Etelä- ja Länsi-Suomessa Oulun korkeudelle saakka. Eteläisimmässä Suomessa laji on vakiintunut uustulokas, muualla maassa satunnainen tulokaslaji.


title: Vaahterasavikka

text: Vaahterasavikka on kulttuurin seuralainen, jota tavataan muun muassa puutarhoissa, satamissa, kaatopaikoilla, kaupungeissa, rautateillä ja erilaisilla joutomailla.


title: Vaahterasavikka

text: Monien muiden savikkalajien tavoin myös vaahterasavikka kelpaa ihmisravinnoksi.


title: Mauritz Stensson Leijonhufvud

text: Mauritz Stensson (Steninpoika) Leijonhufvud myöh. "Lewenhaupt" (10. syyskuuta 1559 Kärra – 23. marraskuuta 1607 Käggleholm, Ödebyn pitäjä, Ruotsi) oli ruotsalainen valtaneuvos ja Raaseporin kreivi. Hän kuului Kaarle-herttuan kannattajiin ja oli mukana Suomen retkellä 1599. Hän sai vuonna 1600 veljensä Stenin menettämän Raaseporin kreivikunnan. Hän toimi Viron käskynhaltijana vuosina 1601–1602.


title: Mauritz Stensson Leijonhufvud

text: Hän oli Sten Eriksson Leijonhufvudin ja Ebba Månsdotter Lilliehöökin vanhin poika. Hän oli aviossa Amalia von Hatzfeldin kanssa ja heillä oli yksi tytär, Ebba Mauritzdotter Lewenhaupt.


title: Knarri

text: Knarri (muinaisnorj. "knǫrr", myös "knarrskip, knarrarskip "tai runokielessä "knarri") oli viikinkien rahtialustyyppi. Nämä laivat muistittavat muita viikinkilaivoja, mutta niiden runko oli laajempi ja ne liikkuivat pääasiassa purjeilla.


title: Knarri

text: Knarri on muinaisnorjankielinen nimitys laivoille, jotka rakennettiin Atlantin ylitystä varten. Tyypiltään se on limilaidoitettu kuten muutkin viikinkilaivat, mutta runko on leveämpi jättäen enemmän tilaa kuljetettavalle rahdille. Sitä pystyttiin kuljettamaan pienemällä miehistöllä. Knarrit rakennettiin yleensä 16 metriä pitkiksi, 4,5 metriä leveiksi ja niiden uppouma oli 24 tonnia. Knarria käytettiin kauppatavaran kuten hylkeenrasvan, norsunluun, villan, puutavaran, vehnän, turkkien ja nahkojen, varusteiden, orjien, hunajan ja aseiden kuljettamiseen. Sitä käytettiin myös huoltoaluksena toimittamaan ruokaa, juomia, aseita ja varusteita sotureille ja kauppiaille heidän pitkillä matkoillaan ympäri Eurooppaa. Knarreilla kuljettiin myös karjaa, kuten lampaita ja hevosia, Atlantin yli Islantiin ja Grönlantiin. Niillä huollettiin norjalaista asutusta Islannissa, Grönlannissa ja Vinlandissa sekä käytiin kauppaa Britteinsaarille, manner-Eurooppaan ja Novgorodiin.


title: Knarri

text: Knarreja ei käytetty kumpuhautauksessa, joten niitä on säilynyt vähän. Roskilden läheltä vuonosta löydettiin 1962 viisi laivaa, jotka olivat säilyneet kapeassa kanavassa. Knarrin lisäksi näihin kuului kaksi sotalaivaa, baltialainen kauppalaiva ja kalastusalus. Arkeologit arvelevat, että alukset upotettiin kanavaan estämään vihollisten kulku. Nämä Skuldelevin laivat on restauroitu ja ne ovat nähtävissä Roskilden viikinkilaivamuseossa. Askekärrin laiva on Götajoesta löydetty knarri, joka on ajoitettu 930-luvulle. Se on ainoa Ruotsista löydetty viikinkilaiva.


title: Värtahamnen

text: Värtahamnen ja viereinen Frihamnen Lilla Värtanin luona muodostavat Tukholman pääsataman. Värtahamnen palvelee ensisijaisesti Silja Lineä, Tallinkia ja St. Peter Linea, jotka liikennöivät Suomeen, Ahvenanmaalle, Viroon, Latviaan ja Venäjälle. Lisäksi se palvelee rahtivarustamo Sea Wind Linea, joka toimittaa hiiltä polttoaineeksi läheisille hiilivoimaloille Hjorthageniin. Värtahamnen sijaitsee pääosin Ladugårdsgärdetin, mutta osin myös Hjorthagenin kaupunginosassa.


title: Värtahamnen

text: Värtahamnen rakennettiin vuosina 1879–1886 sen jälkeen, kun kaupunki osti maata tilaavievien tuontitavaroiden, kuten hiilen maahantuontia varten. Pian alueelle rakennettiin rahti- ja henkilökuljetuksia varten rautatie, jonka nimi on Värtabanan. Värtanin rautatieasema vihittiin käyttöön vuonna 1882. Värtahamnenia laajennettiin ja syvennettiin vaiheittain 1900-luvun alussa, ja vuonna 1903 vihittiin käyttöön Värtaverketin hiilivoimalat. Vuonna 1904 otettiin käyttöön kunnallistalo, jossa toimi tulli- ja satamakonttori.


title: Värtahamnen

text: On suunniteltu (2010), että Värtahamnenin kunnossapito sisältää ensisijaisesti Värtalaiturin laajentamista suuria ihmismassoja varten. Hankkeet tekevät satamasta myös entistä ympäristöystävällisemmän. Värtalaiturin laajennustyö tehdään vaiheittain, ja uutta pinta-alaa tulee noin 84 000 m². Satama-alueen kokonaispinta-ala tulee olemaan kaikkien laajennusten jälkeen 134 000 m². Nykyään sataman pinta-ala on 114 000 m².


title: Suomen kielenhuolto

text: Suomen kielenhuolto eli suomen kielen institutionaalinen huolto – kielenkäytön tarkoituksellinen ohjailu suosituksia esittämällä – alkoi Suomalaisen Kirjallisuuden Seurassa ja Helsingin yliopistossa 1800-luvulla. Kielenohjailu ja -huolto oli tullut tarpeelliseksi, kun suomen kielen asemaa vahvistettiin lainsäädännöllä Suomen suuriruhtinaskunnassa vuodesta 1858 alkaen (kieliasetus) ja suomenkielinen opetus alkoi kansakouluissa.


title: Suomen kielenhuolto

text: Suomalaisen Kirjallisuuden Seuraan perustettiin vuonna 1868 Kielitieteellinen Osakunta tutkimaan itämerensuomalaisia kieliä, mutta sen toiminta kuihtui jo 1870-luvulla. Helsingin yliopistoon perustettiin Kotikielen Seura vuonna 1876 August Ahlqvistin aloitteesta tutkimaan ja edistämään suomen kielen käyttöä. Seura perusti "Virittäjä"-aikakauskirjan, jolla oli tärkeä sija kirjakielen ohjailussa; tästä tehtävästä se luopui vähitellen 1990-luvun alussa, kun "Kielikellosta" tuli kielenhuollon pää-äänenkannattaja.


title: Suomen kielenhuolto

text: Ensimmäisen merkittävän normatiivisen muoto-opin julkaisi Emil Nestor Setälä vuonna 1898. Se perustui Arvid Genetzin ja Ahlqvistin kielioppeihin. Setälästä tuli vuonna 1893 suomen kielen professori. Virkaanastujaisesitelmässään hän käsitteli kielenohjailun periaatteita ja arvioi, että tietoista kielenhuoltoa ja -ohjailua ei tarvita lainkaan. Kielitieteilijän tulee ainoastaan ymmärtää kielen lakeja, ei tuomita kielivirheitä. Kielen mittapuuksi olisi otettava ”paraiden kirjailijain kieli”. 1920-luvulle tultaessa havaittiin kuitenkin, ettei käytäntö sen enempää kuin kirjailijain paraimmistokaan kyennyt ratkaisemaan yleiskielen kaikkia ongelmia. Ensimmäisen kielioppaan julkaisi Knut Cannelin vuonna 1916.


title: Suomen kielenhuolto

text: Suomen kirjakielen varhaiset kehittelyperiaatteet voidaan jakaa kolmia:


title: Suomen kielenhuolto

text: Eduskunnan aloitteesta käynnistettiin vuonna 1927 "Nykysuomen sanakirjan" toimitustyö. Käsikirjoitus laadittiin Suomalaisen kirjallisuuden Seuran Nykysuomen laitoksessa. Aineiston keruu lopetettiin vuonna 1938, mutta sanakirja ilmestyi vasta vuosina 1951–1961, ja se antaa siksi kuvan lähinnä 1930-luvun kielestä. "Nykysuomen sanakirja" on sekä kuvaileva että normatiivinen teos.


title: Suomen kielenhuolto

text: Suomalaisen Kirjallisuuden Seuran yhteydessä oli toiminut jo vuodesta 1903 kolmimiehinen kielitieteellinen valiokunta. Vuonna 1927 sitä laajennettiin Suomalaisen Kirjallisuuden Seuran kielivaliokunnaksi, ja sen oli määrä ohjata kaikkia suomalaisia oikeakielisyysasioissa. Vuonna 1945 valiokunnan yhteyteen perustettiin kielitoimisto, ja vuonna 1949 kielivaliokunta eli tuolloin kielilautakunta siirrettiin valtion ja Suomen Akatemian alaisuuteen. Nykysuomen laitos siirtyi Suomen Akatemian suojiin vuonna 1960 ja kielitoimisto 10 vuotta myöhemmin. Vuonna 1976 perustettiin opetusministeriön alaisuuteen Kotimaisten kielten tutkimuskeskus (Kotus), johon Nykysuomen laitos siirrettiin Suomen Akatemiasta. Samana vuonna kielilautakunta muutettiin suomen kielen lautakunnaksi, ja sen rinnalle perustettiin ruotsin ja saamen kielen lautakunnat. Suomen kielen lautakunta on kuusijäseninen, ja se päättää periaatteellisista ja yleisluontoisista suosituksista. Lautakunnan päätöksistä ja muista kielenhuollon ja -ohjailun asioista julkaistaan kirjoituksia "Kielikello"-lehdessä.


title: Suomen kielenhuolto

text: Suosittuja yksityisten tekijöiden kielenkäytön oppaita ovat olleet muun muassa Osmo Ikolan "Nykysuomen käsikirja" (1. laitos 1971) sekä Terho Itkosen ja Sari Maamiehen "Uusi kieliopas" (useita laitoksia 1982–2012).


title: Suomen kielenhuolto

text: Vuosina 1990–1994 julkaistiin kolmiosainen "Suomen kielen perussanakirja", jossa on noin 100 000 hakusanaa. Se pyrkii korvaamaan "Nykysuomen sanakirjan" nykykielen kuvauksena. Teoksen uudistettu versio julkaistiin vuonna 2006 nimellä "Kielitoimiston sanakirja". Sanakirjassa esitetään oikeinkirjoitusohjeita, tyyliohjeita, käyttöesimerkkejä, synonyymeja ja selvitetään sanontojen merkityksiä; sanakirjassa on myös normatiivisia suosituksia (”paremmin” ja ”pitää olla”).


title: Suomen kielenhuolto

text: Ruotsinsuomen huoltoa harjoitetaan Ruotsissa sikäläisen yhteiskunnan tarpeisiin. Maahan muutti varsinkin 1960–1970-luvulla paljon suomalaisia, jotka eivät kaikki osanneet ruotsia; he tarvitsivat tulkkeja ja suomenkielistä tiedotusaineistoa. Ruotsinsuomalainen kielilautakunta toimi vuosina 1975–2006, ja sen jälkeen kielenhuolto siirrettiin maan Kielineuvoston tehtäväksi. Suosituksia julkaistaan "Kieliviesti"-lehdessä.


title: Vastatuulensoutajat

text: Vastatuulensoutajat on Pronssinen Pokaali -yhtyeen neljäs studioalbumi. Se julkaistiin 1. maaliskuuta 2013. Albumi katkaisi Pronssisen Pokaalin 13 vuotta kestäneen levytystauon – yhtyeen edellinen studioalbumi "Maa hehkuu" ilmestyi vuonna 2000.


title: Vastatuulensoutajat

text: Albumi debytoi Suomen virallisen listan sijalla 29.


title: Minotauri

text: Minotauri oli äänekoskelainen doom metal -yhtye, joka toimi vuosina 1995–2007.


title: Minotauri

text:
Yhtye oli Reverend Bizarren ja Spiritus Mortiksen ohella tärkeimpiä suomalaisen doom metal -musiikin edelläkävijöitä.
EP:t


title: Appiukko vauhdissa

text: Appiukko vauhdissa () on vuonna 1953 ensi-iltansa saanut Edward Buzzellin ohjaama yhdysvaltalainen komediaelokuva, jonka pääosissa ovat Van Johnson ja Janet Leigh.


title: Appiukko vauhdissa

text: "Appiukko vauhdissa" on Metro-Goldwyn-Mayerin tuottama ja levittäjä. Elokuva sai ensi-iltansa Yhdysvalloissa 13. maaliskuuta vuonna 1953, ja Suomessa elokuva julkaistiin 24. elokuuta vuonna 1956.


title: Appiukko vauhdissa

text: Warner Bros. julkaisi elokuvan DVD:lle 5. helmikuuta vuonna 2013.


title: Black Widow Records

text: Black Widow Records on Italian Genovassa vuonna 1990 perustettu levy-yhtiö. Yhtiön nimi tulee brittiläisestä progressiivisen rockin yhtyeestä Black Widow.


title: Catilinan salaliitto

text: Catilinan salaliitto oli tasavallan ajan sisällissota antiikin Roomassa. Catilina johti vuonna 63 eaa. salaliittoa konsuli Marcus Tullius Ciceroa ja senaattia vastaan. Lucius Sergius Catilina pyrki ensin konsuliksi julistamalla radikaalia ohjelmaa harvainvallan lopettamisesta ja velkojen mitätöinnistä. Kun yritys ei onnistunut, hän aloitti asellisen kapinan, jossa oli mukana useita korkeita tasavallan virkamiehiä. Myös monet Sullan köyhtyneet sotaveteraanit kannattivat sitä. Suunnitelmaan kuului korkeiden virkamiesten surmaaminen, tulipalojen sytyttäminen kaupungissa ja sodankäynti gallialaisen allobrogien heimon avulla.


title: Catilinan salaliitto

text: Konsuli Cicero sai suunnitelman tietoonsa ennen kapinan aloittamista. Catilina poistui kaupungista, ja Rooman joukot surmasivat hänet seuraavana vuonna. Kaupunkiin jääneet kapinallisten johtomiehet vangittiin ja tuomittiin kuolemaan. Kapina on tunnetaan Ciceron kirjoituksista ja historioitsija Sallustiuksen teoksesta Catilinan salaliitto.


title: Minotauri (albumi)

text: Minotauri on suomalaisen saman nimisen yhtyeen esikoisalbumi, joka julkaistiin vuonna 2004 levymerkillä Black Widow Records.


title: Pentti Kolehmainen

text: Pentti Kolehmainen (19. elokuuta 1934 Mikkeli – 29. syyskuuta 2003) oli suomalainen viestiaselajin kenraalimajuri. Hän palveli mm. Viestirykmentissä ja pääesikunnassa. 1986-1988 hän toimi sotavarustepäällikkönä, minkä jälkeen hän erosi puolustusvoimien palveluksesta.


title: Pentti Kolehmainen

text:
Kolehmaisen puoliso oli oopperalaulaja Ritva Auvinen.
Pentti Kolehmainen oli myös aktiivinen radioamatööri kuolemaansa asti tunnuksella OH2QW. Vuonna 1951 hän sai ensimäisen lupansa tunnuksella OH3QU.


title: Minotauri / Reverend Bizarre

text: Minotauri / Reverend Bizarre on kahden suomalaisen doom metal -yhtyeen Minotaurin ja Reverend Bizarren split-EP, joka julkaistiin vuonna 2004 levymerkillä Metal Coven Records.


title: Doom Metal Invasion

text: Doom Metal Invasion on suomalaisen doom metal -yhtyeen Minotaurin EP-levy. Se julkaistiin vuonna 2002 levymerkillä Iron Bonehead Productions.


title: Doom Metal Invasion

text: EP:stä julkaistiin rajoitettu käsin numeroitu 500 kappaleen 10" vinyylilevyn erä.


title: Doom Metal Invasion

text: Kaikki kappaleet säveltänyt ja sanoittanut Ari Honkonen.


title: Puola talviolympialaisissa 2010

text: Puola osallistui Vancouverin talviolympialaisiin 2010 47 urheilijan voimin. Maa saavutti kuusi mitalia, yhden kultaisen, kolme hopeista ja kaksi pronssista. Mitalitilastossa Puola sijoittui viidenneksitoista.


title: Plataanisavikka

text: Plataanisavikka ("Chenopodium simplex", syn. "C. gigantospermum") on Pohjois-Amerikasta lähtöisin oleva suurilehtinen savikkalaji.


title: Plataanisavikka

text:
Plataanisavikka on yksivuotinen ja kasvaa 20–80 senttimetriä korkeaksi. Kasvi on väriltään vaihtelevan vihreä ja sen nuoret osat ovat jauhoisia.
Varsi pysty, särmikäs, väriltään kellanvihreä, juovainen ja etenkin alaosasta niukkahaarainen. Lehdet ovat varressa kierteisesti. Varren keskiosissa lehtien lapa on kooltaan 4–12 cm ja muodoltaan leveänpuikea, harvaan liuskamaisesti isohampainen ja tavallisesti hertta- tai tylppätyvinen. Lehdetön kukinto on runsashaarainen ja terttumainen, kukkasykeröt ovat pieniä. Plataanisavikka kukkii Suomessa heinä-elokuussa. Pähkylä on kehän muodostaman hedelmäverhiön suojaama. Musta siemen on vaaka-asennossa ja lähes irti pähkylän seinästä. Kooltaan siemen on 1,5–2,7 mm pitkä, hyvin litteä, teräväreunainen ja sileäpintainen.


title: Plataanisavikka

text: Laji muistuttaa suuresti vaahterasavikkaa ("C. hybridum"). Aikaisemmin se luokiteltiinkin sen alalajiksi ("C. hybridum" ssp. "gigantospermum").


title: Plataanisavikka

text: Plataanisavikka on kotoisin Pohjois-Amerikasta, jossa sitä tavataan suurimmassa osassa Yhdysvaltoja ja Kanadaa eteläisimpiä sekä pohjoisen arktisia alueita lukuun ottamatta. Laji on levinnyt tulokkaana ainakin Eurooppaan. Suomessa plataanisavikkaa on tavattu Etelä-Suomessa sekä Oulun seudulla. Pääosa Suomen havainnoista on varsin vanhoja.


title: Plataanisavikka

text: Suomessa plataanisavikka on uustulokas, jota on tavattu joutomailla myllyillä ja satamissa.


title: Kenen on kosto

text: Kenen on kosto () on Fred Zinnemannin ohjaama yhdysvaltalainen film noir -tyylinen jännityselokuva, joka sai ensi-iltansa vuonna 1948. Film noirin pääosissa ovat Van Heflin, Robert Ryan ja Janet Leigh. "Kenen on kosto" perustuu Collier Youngin tarinaan, jonka pohjalta Robert L. Richards sovitti käsikirjoituksen.


title: Kenen on kosto

text:
"Kenen on kosto" kertoo kahdesta entisestä sotavangista, joiden ystävyys katkeaa, kun toinen heistä päättää toimia saksalaisten kätyrinä vankileirillä. Joe Parkson (Robert Ryan) lähtee kostamaan sodanajan veriteot itse.
"Kenen on kosto" kuvattiin Kalifornian Los Angelesissa, Glendalessa, Santa Monicassa ja MGM:n studioilla Culver Cityssä.


title: Kenen on kosto

text: Elokuvan musiikin sävelsi Bronisław Kaper, ja sen kuvasi Robert Surtees. William H. Wright tuotti elokuvan Metro-Goldwyn-Mayerille.


title: Kenen on kosto

text: "Kenen on kosto" sai ensi-iltansa kotimaassaan Yhdysvalloissa 21. joulukuuta vuonna 1948. Elokuva oli osallisena myös vuoden 1949 Cannesin elokuvajuhlilla. Suomessa elokuva julkaistiin 14. huhtikuuta vuonna 1950.


title: Kenen on kosto

text: "Kenen on kosto" sai ilmestyessään hyvän vastaanoton kriitikoilta. Elokuvalla on Rotten Tomatoes -sivustolla 90 prosentin "tuore" arvosana, joka perustuu kymmeneen arvosteluun. Internet Movie Databasessa elokuvalla on 7,4 tähteä kymmenestä, joka pohjautuu yli tuhanteen tähteytykseen.


title: Kenen on kosto

text: "Kenen on kosto" julkaistiin DVD:lle Yhdysvalloissa 31. heinäkuuta vuonna 2007. DVD-julkaisijana toimi Warner Brothers.


title: Ranska talviolympialaisissa 2010

text: Ranska osallistui Vancouverin talviolympialaisiin 2010 108 urheilijan voimin. Maa saavutti yksitoista mitalia, kaksi kultaista, kolme hopeista ja kuusi pronssista. Mitalitilastossa Ranska sijoittui kahdenneksitoista.


title: II (Minotaurin albumi)

text: II on suomalaisen doom metal -yhtyeen Minotaurin toinen ja viimeiseksi jäänyt studioalbumi. Se julkaistiin vuonna 2007 levymerkillä Firebox Records.


title: II (Minotaurin albumi)

text: Kaikki kappaleet säveltänyt, sanoittanut ja sovittanut Ari Honkonen.


title: Celebrity Reflection

text: Celebrity Reflection on viides ja toistaiseksi viimeinen "Solstice"-luokan risteilyalus. Alus luovutettiin omistajalleen Celebrity Cruisesille lokakuussa 2012. Aluksella on yksi kansi enemmän kuin muilla "Solstice"-luokan aluksilla, ja aluksella on ensimmäisen Aqua-luokan sviittejä. "Celebrity Reflection" on ainoa alus jolla on Reflection-luokan sviittejä. Alukselle mahtuu yli 3 000 matkustajaa, mikä on yli 150 enemmän kuin muilla "Solstice"-luokan aluksilla.


title: Celebrity Reflection

text: Syksy 2012 – Neitsytristeily Amsterdamista Barcelonaan, ja useita risteilyjä Välimerellä Barcelonasta ja Venetsiasta.


title: Celebrity Reflection

text: Talvi 2012 – Risteilyjä Karibialla Miamista.


title: Celebrity Reflection

text: Kesä 2013 – Välimeren risteilyjä Roomasta.


title: Celebrity Reflection

text: Talvi 2013 – Risteilyjä Karibialla Miamista.


title: Sound Pack (Klamydia)

text: Sound Pack (KRÅCD-116) on Klamydia-yhtyeen vuonna 2010 ilmestynyt kokoelma-albumi. Se sisältää valikoituja kappaleita yhtyeen tuotannosta vuosilta 1989–2009 sekä 4. heinäkuuta 2008 tallennetun esiintymisen Rovaniemen Simerockista DVD-muotoisena. Albumi on osa Supersounds Musicin julkaisemaa samannimistä kokoelmalevysarjaa.


title: Sven Leijonmarck

text: Sven Leijonmarck, alk. "Agricola", "Åkerman" ja "Åkermarck" (1649–1728), oli suomalainen valtiomies. Hän oli Turun hovioikeuden varapresidentti 1702–1721. Hän kannatti innokkaasti reduktiota. Kun Kaarle XII oli Turkissa, Leijonmarck liittyi salaiseen puolueeseen, joka vaati kuninkaan vallan supistamista. Hän osallistui vuoden 1734 lain valmisteluun.


title: Sven Leijonmarck

text: Hänet aateloitiin 1686, jolloin hän otti nimen Leijonmarck. Hänen isänsä oli Uskelan kirkkoherra Christianus Christierni Agricola (k. 1669).


title: Suma-luokka

text: Suma-luokka () oli keisarillisen Japanin laivaston kahden aluksen muodostama panssarikansiristeilijäluokka, jonka alukset tilattiin Yokosukan laivastontelakalta. Luokka oli ensimmäinen Japanissa suunniteltu ja toteutettu keisarilliselle Japanin laivastolle toimitettu risteilijäluokka lukuun ottamatta Britanniasta ostettuja tykkejä.


title: Valitsin rakkauden

text: Valitsin rakkauden () on vuonna 1949 ensi-iltansa saanut Curtis Bernhardtin ohjaama yhdysvaltalainen romanttinen draamaelokuva, jonka pääosissa ovat Glenn Ford, Charles Coburn ja Gloria DeHaven. Metro-Goldwyn-Mayer toimi elokuvan tuotantoyhtiönä.


title: Valitsin rakkauden

text: "Valitsin rakkauden" perustuu Maxence van der Meerschin romaaniin "Bodies and Souls", jonka pohjalta Theodore Reeves laati käsikirjoituksen. "Valitsin rakkauden" kuvattiin New Yorkissa. Elokuva sai ensi-iltansa 29. syyskuuta vuonna 1949 Yhdysvalloissa. Suomessa elokuva sai ensi-iltansa 1. kesäkuuta vuonna 1951. "Valitsin rakkauden" julkaistiin DVD:lle 24. heinäkuuta vuonna 2012.


title: Skansen Kronan

text: Skansen Kronan on linnake Hagan kaupunginosassa Göteborgissa, Ruotsissa.


title: Skansen Kronan

text:
Skansen Kronan rakennettiin 1600-luvun loppupuolella Erik Dahlbergin suunnitelmien mukaan ja otettiin käyttöön vuonna 1698 varustettuna 23 tykillä.
Linnakkeen 4–5 metriä paksut seinät on tehty graniitista, gneissistä ja diabaasista. Skansen Kronania vastaan ei koskaan hyökätty eikä kanuunoita koskaan käytetty.
Linnoitus ja sen kaksoiskappale, Skansen Lejonet, rakennettiin osana Göteborgin puolustusta Tanskan etelästä tulevan hyökkäyksen varalle, samoin kuten Älvsborgin linnoitus.


title: Skansen Kronan

text: Linnoitus, joka alun perin rakennettiin kaupungin muurien ulkopuolelle, sijoittuu nykyään Göteborgin kaupunkikeskustassa Hagan kaupunginosaan. Sitä käytettiin sotilasmuseona 2004 saakka. Nykyään Skansen Kronania käytetään konferensseissa ja yksityistilaisuuksissa.


title: Kaksi sydäntä tahdissa

text: Kaksi sydäntä tahdissa () on Lloyd Baconin ohjaama yhdysvaltalainen Technicolor-menetelmällä kuvattu musikaalikomediaelokuva vuodelta 1953. "Kaksi sydäntä tahdissa" -elokuvan pääosissa ovat Donald O’Connor, Janet Leigh ja Buddy Hackett elokuvadebyytissään.


title: Kaksi sydäntä tahdissa

text: Elokuvan käsikirjoituksen laativat Oscar Brodney ja Don McGuire. Elokuvan tuottajina toimivat Leonard Goldstein ja Ted Richmond Universal Picturesille. Henry Mancini sävelsi elokuvaan musiikin. "Kaksi sydäntä tahdissa" sai ensi-iltansa 6. joulukuuta vuonna 1953 Yhdysvalloissa. Kalifornian Los Angelesin ensi-ilta oli 30. joulukuuta. Suomessa elokuva julkaistiin 23. heinäkuuta vuonna 1954.


title: Kaksi sydäntä tahdissa

text: "Kaksi sydäntä tahdissa" -elokuvan otoksia käytettiin "Columbon" jaksossa "Sammunut tähti" vuonna 1975. Jaksossa vanhentunut Janet Leigh näyttelee eläköitynyttä Hollywood-tanssija ja -laulajaa, joka katselee haikeana "Kaksi sydäntä tahdissa" -elokuvaa.


title: Antanavas

text: Antanavas on lounaisessa Liettuassa, Marijampolėn läänissä sijaitseva kirkonkylä. Se kuuluu Kazlų Rūdan kuntaan. Vuonna 2001 siellä oli 695 asukasta.


title: Jermaine Flowers

text: Jermaine "Jonte" Flowers (s. 12. huhtikuuta 1985 Chicago, Illinois) on yhdysvaltalainen koripalloilija, pelipaikaltaan laituri.


title: Jermaine Flowers

text: Winona State Universityssa pelannut Flowers siirtyi Eurooppaan kaudeksi 2008–2009 ja pelasi Ruotsissa ja Ranskassa. Heinäkuussa 2012 suomalainen Joensuun Kataja teki Flowersin kanssa pelaajasopimuksen. Kataja ja Flowers etenivät EuroChallengessa puolivälieriin, ja Flowers valittiin jatkolohkovaiheen 6. kierroksen kierroksen pelaajaksi. Hänet valittiin myös Korisliigan tammikuun pelaajaksi. Kauden lopuksi Kataja saavutti SM-pronssia.


title: Jermaine Flowers

text: Kaudella 2013–2014 Flowers pelaa romanialaisessa CSU Asesoft Ploieștissa.


title: Kirkasvalokuuloke

text: Kirkasvalokuulokkeella eli korvavalolla tarkoitetaan suomalaisen Valkee Oy:n kehittämää laitetta, jossa kahden led-valon avulla johdetaan kirkasvaloa korvakäytävän kautta aivojen valovasteellisille alueille. Yhtiön ja Oulun yliopiston tekemien kontrolloitujen kliinisten tutkimusten mukaan 12 minuutin kirkasvalohoito 1–3 kertaa vuorokaudessa lievittää aikaerorasituksen ja kaamosmasennuksen oireita.


title: Kirkasvalokuuloke

text:
Valkeen kirkasvalokuuloke on CE-rekisteröity lääkinnällinen laite. Toimintamekanismiksi laitteelle esitetään, että aivoissa on valovasteellisia reseptoreita, joihin valo pääsee korvakäytävää pitkin. Aivojen aktivoituminen korvakäytävän kautta annosteltavalla valolla on osoitettu Tampereen yliopiston tutkimuksissa. Valkeesta riippumaton Tampereen yliopiston tutkijaryhmä julkaisi helmikuussa 2014 tutkimuksen, jossa todettiin korvakäytävän kautta annosteltavan valon vaikuttavan aivoihin ja kulkeutuvan aivojen valovasteellisiin osiin.
Valkee on sitkeästi yrittänyt löytää tutkimusnäyttöä tuotteelleen. Lumeryhmällä kontrolloitu kliininen tutkimus julkaistiin vertaisarvioidussa tiedelehdessä vuonna 2015. Aiemmista Oulun yliopiston kirkasvalokuulokkeella tekemistä varhaisista tutkimuksista puuttuvat osittain kontrolliryhmät.


title: Kirkasvalokuuloke

text: Sveitsiläistutkimuksessa yksi yöllinen annos korvavaloa ei saanut aikaiseksi melatoniinivastetta suhteessa vertailuryhmään. Lisäksi Valkeen tiivis mukanaolo monissa tutkimuksissa on herättänyt epäilyksiä tutkijoiden ja tulosten riippumattomuudesta. Marraskuussa 2013 julkaistussa tiedotteessa Valkee ilmoitti tehneensä lumekontrolloidun tutkimuksen, jossa kertoi havainneensa korvavalojen lievittäneen koehenkilöiden ahdistusoireita tilastollisesti merkittävästi vertailuryhmää enemmän. Tutkimustulosten raportointi herätti kuitenkin kysymyksiä ja ainakaan toistaiseksi tutkimusta ei ole julkaistu vertaisarvioidussa lehdessä. Tampereen yliopiston tutkimuksessa aivovasteissa havaittiin muutoksia korvavaloa käytettäessä, mutta tällä ei löydetty vaikutusta käyttäytymiseen.


title: Kirkasvalokuuloke

text: Skepsis antoi huuhaa-palkinnon 2012 Valkee Oy:lle kirkasvalokuulokkeista "ansiokkaasta heikosti tutkitun terveystuotteen markkinoinnista".


title: Kirkasvalokuuloke

text: Valkee on perustamisensa jälkeen kerännyt 10,2 miljoonaa dollaria pääomasijoituksia. Yhtiön tunnetuimpiin sijoittajiin kuuluvat ranskalais-amerikkalainen pääomasijoitusyhtiö Merieux Developpement, joka on osa perinteikkään Merieux'n perheen terveysteknologiakokonaisuutta.


title: Kirkasvalokuuloke

text: Startup-yhtiöille tyypillisesti Valkee on perustamisestaan lähtien ollut tappiollinen. Yhtiön liikevaihto on vaihdellut €640 000 ja €1 900 000 välillä vuosina 2013-2016. Keväällä 2017 yrityksen kerrottiin menettäneen tappioiden takia osakepääomansa mutta hakevan uutta riskipääomaa.


title: Kirkasvalokuuloke

text: Valkeen valmistamia kirkasvalokuulokkeita oli vuonna 2013 myyty 45 000. Monet tunnetut henkilökohtaisen terveyden alan mielipidejohtajat ja biohäkkerit kuten Ben Greenfield ovat kokeneet laitteen käytön hyvin positiivisesti.


title: Sefton Barrett

text: Sefton Barrett (s. 12. joulukuuta 1983 Brampton) on kanadalainen koripalloilija, pelipaikaltaan laituri. Hän edustaa Suomen Korisliigassa pelaavaa KTP-Basketia.


title: Sefton Barrett

text: Central Michigan Universityssa pelannut Barrett pelasi Eurooppaan siirryttyään Puolassa ja Saksassa, mistä hän siirtyi suomalaiseen KTP-Basketiin syyskuussa 2010. KTP saavutti Korisliigassa pronssia, ja Barrett siirtyi Ranskaan. Syyskuussa 2012 Barrett teki paluun KTP:n joukkueeseen. Helmikuussa 2013 hänet valittiin Korisliigan kuukauden pelaajaksi, ja kauden päätteeksi KTP saavutti Korisliigan hopeaa. Kesällä 2013 Barrett teki vuoden pelaajasopimuksen KTP:n kanssa. Hänen kautensa päättyi kuitenkin jo syksyllä nilkkavammaan. Kuntouduttuaan Barrett pelasi maansa pääsarjassa. Hän palasi KTP:hen kesäkuussa 2015 tehdyllä sopimuksella.


title: Marcus Faison

text: Marcus Vondell Faison (s. 18. helmikuuta 1978 Fayetteville, Pohjois-Carolina) on yhdysvaltalais-belgialainen koripalloilija, pelipaikaltaan laituri.


title: Marcus Faison

text: Siena Collegessa pelannut Faison siirtyi pelaamaan Eurooppaan vuonna 2000 ja on siitä lähtien pelannut pääasiassa eurooppalaisissa seuroissa muun muassa Euroliigaa ja ULEB Eurocupia. Helmikuussa 2013 Faison teki pelaajasopimuksen suomalaisen KTP-Basketiin, joka etsi sijaista loukkaantuneelle Sefton Barrettille.


title: Marcus Faison

text: Faison edusti Belgian maajoukkuetta vuoden 2011 EM-kilpailuissa.


title: Ronny Gaspercic

text: Ronald Louis ”Ronny” Gaspercic (s. 9. toukokuuta 1969 Genk, Belgia) on belgialainen entinen jalkapallomaalivahti. Hän pelasi urallaan kotimaansa lisäksi Espanjassa. Belgian maajoukkuetta hän edusti kahdeksassa A-maaottelussa.


title: Bulgarianpaimenkoira

text: Bulgarianpaimenkoira on bulgarialainen koirarotu. Se on alun perin sarakatsaninkoiran kookkaampi ja kaupunkioloihin sopeutuvampi seurakoiramuunnos, jonka kuitenkin Yhdistyneiden kansakuntien elintarvike- ja maatalousjärjestöön kuuluva "Domestic Animal Diversity Information System" -tietokanta listaa erilliseksi rodukseen. Lukumäärältään bulgarianpaimenkoira on huomattavasti kantarotuaan yleisempi: koiria oli vuonna 2011 Bulgariassa 4000-4800, ja rodun suosio on yhä kasvussa.


title: Bulgarianpaimenkoira

text: Bulgarianpaimenkoira on erittäin kookas, voimakas ja massiivinen vuoristotyyppinen molossikoira. Sen vaikuttava olemus huokuu elinvoimaa ja itseluottamusta. Runko on tasapainoinen, lihaksisto erittäin kehittynyt ja luusto massiivinen. Iho on joustava ja tiivis, eikä siinä tule olla ihopoimuja. Karvapeite on runsas. Urosten keskimääräinen säkäkorkeus on 71 cm ja paino 60 kg, kun nartuilla vastaavat mitat ovat 68 cm ja 48 kg. Sukupuolileiman tulee olla erittäin selvä.


title: Bulgarianpaimenkoira

text: 1990-luvun puolivälissä Bulgariassa alettiin jalostaa sarakatsaninkoiran, kaukasiankoiran, moskovanvahtikoiran, bernhardinkoiran, landseerin, newfoundlandinkoiran ja muutaman muun kookkaan vuoristokoiran välisistä risteytyksistä uutta näyttely- ja seurakoirarotua. Tavoitteena oli muiden rotujen raskas rakenne ja valtava koko, mutta sarakatsaninkoiran väritykseen yhdistettynä. Domestic Animal Diversity Information System kuitenkin lukee rodun käyttötarkoitukseksi yksinomaan vahtikoirana toimimisen. Nykyisin bulgarianpaimenkoira on uhka sarakatsaninkoiralle, sillä sen valtaisa suosio ja parempi soveltuvuus nykyiseen urbaaniin elämään saattaa syrjäyttää kokonaan alkuperäisen bulgarialaisen vuoristokoiran.


title: Marc Hendrikx

text: Marc Hendrikx (s. 2. heinäkuuta 1974 Hamont, Belgia) on belgialainen entinen jalkapalloilija. Hän edusti koko uransa ajan belgialaisia seuroja. Belgian maajoukkuetta hän edusti 15 A-maaottelussa.


title: Fluorokinolonit

text:
Fluorokinolonit ovat mikrobilääkkeitä, jotka estävät bakteerien DNA:n monistumisen. Fluorokinolonit estävät DNA-gyraasia.
Flourokinolit ovat bakteriosidisiä eli ne eivät ainoastaan estä bakteeria lisääntymästä vaan myös tappavat ne. Fluorokinolonit kuuluvat anatomis-terapeuttis-kemiallisessa lääkeluokituksessa alaryhmään J01MA.


title: Fluorokinolonit

text: Fluorokinolit ovat hyviä gramnegatiivisiä bakteereita vastaan. Ne tehoavat muun muassa "Pseudomonas aeruginosa"an, mutta resistenttejä kantoja on löytynyt. Fluorokinolonit eivät tehoa hyvin pneumokokkiin, joten siihen niitä ei käytetä paljoakaan. Tosin on pyritty kehittämään pneumokokiin hengitystiekinoloita tehoavia fluorokinoleita, kuten moksifloksasiini ja levofloksasiini.Fluorokinoloniryhmään kuuluvia lääkeaineita käytetään erityisesti virtsatie- ja suolistotulehduksien hoitoon ja myös tippurin hoitoon.


title: Fluorokinolonit

text: Fluorokinolit estävät aivoissa GABA-välittäjäainetta, joten ne voivat aiheuttaa psyykkisiä haittavaikutuksia. Ryhmän lääkeaineet estävät entsyymiä, joka vastaa kofeiinin ja teofylliinin metaboliasta. Tämän takia ei pitäisi kuurin aikana ylenmäärin juoda kahvia tai käyttää muita kofeiinipitoisia valmisteita. Allergisia reaktioita on harvoin. Raskauden aikana fluorokinololeita ei saa käyttää. "Clostridium difficile" -infektio on harvinainen haitta, kuten muillakin bakteerilääkkeillä


title: Mbo Mpenza

text: Mbo Jérôme Mpenza (s. 4. joulukuuta 1976 Kinshasa, Zaire) on belgialainen entinen jalkapalloilija. Hän edusti aikuistasolla belgialaisia Kortrijkia, Mouscronia, Standard Liègeä ja Anderlechtiä, portugalilaista Sportingia, turkkilaista Galatasarayta ja kreikkalaista Larissaa. Belgian maajoukkuetta hän edusti 56 A-maaottelussa, joissa hän teki kolme maalia.


title: Mbo Mpenza

text: Myös Mpenzan nuorempi veli Émile on tullut tunnetuksi jalkapalloilijana.


title: Michael Möllinger

text: Michael Möllinger (s. 25. lokakuuta 1980) on saksalais-sveitsiläinen entinen mäkihyppääjä. Hän edusti sekä Saksaa että vuodesta 2004 lähtien Sveitsiä. Möllinger hyppäsi 56 henkilökohtaista Maailmancupin osakilpailua, joista ensimmäisen 29. joulukuuta 1999 Saksan Oberstdorfissa.


title: Michael Möllinger

text: Möllingerin parhaaksi henkilökohtaiseksi sijoitukseksi jäi Maailmancupin osakilpailuissa kymmenes sija Suomen Kuusamossa 28. marraskuuta 2004, MM-kilpailuissa 34. sija suurmäessä Oberstdorfissa 2005, lentomäen MM-kilpailuissa 24. sija Itävallan Kulmissa 14. tammikuuta 2006 ja Olympialaisissa 13. sija Pragelatossa 2006 sekä normaali- että suurmäessä.


title: Michael Möllinger

text: Hän sijoittui Continental Cupin kokonaiskilpailun kolmanneksi kaudella 2002–2003.


title: Barry Opdam

text: Barry Opdam (s. 27. helmikuuta 1976 Leiden, Alankomaat) on alankomaalainen entinen jalkapalloilija. Hän edusti urallaan AZ Alkmaaria ja Volendamia kotimaassaan sekä Red Bull Salzburgia Itävallassa. Alankomaiden maajoukkuetta hän edusti kahdeksassa A-maaottelussa, joissa hän teki yhden maalin.


title: Suma (1895)

text:
Suma () oli keisarillisen Japanin laivaston joulukuussa 1896 valmistunut Suma-luokan panssarikansiristeilijä. Alus poistettiin laivaston alusluettelosta 4. huhtikuuta 1923 ja romutettiin vuonna 1928.
Alus tilattiin Yokosukan laivastontelakalta osana vuoden 1891 hankintoja. Sen köli laskettiin 6. elokuuta 1892, ja alus laskettiin vesille 9. maaliskuuta 1895. Alus valmistui 12. joulukuuta 1896.


title: Suma (1895)

text: "Suman" valmistuttua vasta ensimmäisen Kiinan–Japanin sodan päätyttyä sen ensimmäinen tehtävä oli suojata Japanin etuja Espanjan–Yhdysvaltain sodan aikana Manilassa. Kesä–heinäkuussa 1900 alus tuki päällikkönsä Shimamura Hayon alaisuudessa boksarikapinaa kukistamaan saapuneita joukkoja Tianjinissa.


title: Suma (1895)

text: Venäjän–Japanin sodan alkaessa "Suma" oli Takeshikin valvonta-alueella Tsushiman saarella, mistä käsin se osallistui Port Arthurin taisteluun. Amiraali Itoh Sukeyukin määräyksestä alus saapui 18. helmikuuta 1904 "Akitsushiman" kanssa Shanghaihin valvomaan Venäjän keisarikunnan laivaston tykkivene "Mandzhurin" aseistariisuntaa. Tehtävä päättyi 31. maaliskuuta. Toukokuun alussa alus suojasi Japanin 2. armeijan maihinnousua Mantšuriaan, ja 15. toukokuuta se avusti miinoihin ajaneiden "Hatsusen" ja "Yashiman" miehistöjen pelastamisessa.


title: Suma (1895)

text: "Akashin" ja tykkivene "Ujin" sekä suojanneiden hävittäjien kanssa "Suma" tunkeutui 7. kesäkuuta Bohainmerelle tukemaan Japanin 2. armeijan maihinnousua sekä tulittamaan rannikkolinnakkeita ja rannikon rautatietä. Keltaisenmeren taistelun alkaessa alukseen tuli vika, ja se sai määräyksen vetäytyä taistelusta pohjoispuolella olleeseen 5. viirikköön, jonka muut alukset olivat "Matsushima", "Hashidate" ja "Saien". Venäläisten kääntyessä ja aloittaessa perääntymisen Port Arthuriin, "Suma" yritti estää "Askoldin" ja "Novikin" paon, mutta ei onnistunut. Taistelun päätyttyä alus siirrettiin korjaustukikohtaan Elliotin saarelle, mistä se palasi Port Arthuria piirittäviin aluksiin.


title: Suma (1895)

text: Helmikuussa 1905 alus suojasi Japaninmerellä saattueita. Tsushiman meritaistelussa 27. toukokuuta alus oli 6. viirikön komentajan, kontra-amiraali Tōgō Masamichin lippulaivana. Alus varjosti "Chiyodan" kanssa salmeen saapuneita venäläisiä aluksia. Taistelun ensimmäisenä päivänä alukset iskivät venäläisten vasempaan siipeen vallaten kuljetusaluksia sekä sairaalalaivat "Orelin" ja "Kostroman". Myöhemmin alukset hyökkäsivät risteilijöitä "Oleg", "Aurora", "Vladimir Monomakh" ja "Dmitri Donskoin" vastaan sekä upottivat vaurioituneet taistelulaiva "Knjaz Suvorovin" sekä korjauslaiva "Kamchatkan". Taistelun aikana "Suma" kärsi vain pieniä vaurioita kolmen miehistönjäsenen haavoittuessa.


title: Suma (1895)

text: "Suma" liitettiin laivasto-osastoon suojaamaan Japanin 13. divisioonaa, joka valtasi Sahalinin sekä varmisti majakat ja satamalaitteet. Elokuussa aluksen valvonta-alue laajeni Kamchatkan niemimaalle ja Commander-saarille. Alus pidätti Yhdysvaltain lipun alla kulkeneen rahtialus "SS Australian", joka kuljetti sotamateriaalia Venäjälle.


title: Suma (1895)

text: Alus saapui Jokohamaan voiton kunniaksi 23. lokakuuta pidettyyn laivastokatselmukseen. Alus oli huollettavana vuonna 1908, jolloin sen kattilat vaihdettiin Miyabara-kattiloiksi. Alus luokiteltiin uudelleen 2. luokan risteilijäksi 28. elokuuta 1912.


title: Suma (1895)

text: Ensimmäisessä maailmansodassa "Suma" oli sijoitettuna Manilaan valvomaan Etelä-Kiinan ja Sulunmerta Borneosta Malakansalmeen. Alus siirrettiin myöhemmin Singaporeen "Yahagin", "Niitakan" ja "Tsushiman" sekä niiden suojana olleiden hävittäjien kanssa, jolloin osaston tehtäväksi määrättiin Australian ja Uuden-Seelannin suojaaminen.


title: Suma (1895)

text: Sodan päätyttyä "Suma" luokiteltiin 2. luokan rannikkopuolustusalukseksi 1. syyskuuta 1921. Se poistettiin alusluettelosta 4. huhtikuuta 1923, ja alus romutettiin 1928.


title: Akashi (1897)

text: Akashi () oli keisarillisen Japanin laivaston maaliskuussa 1899 valmistunut Suma-luokan panssarikansiristeilijä. Alus poistettiin laivaston alusluettelosta 1. huhtikuuta 1928, ja se tuhoutui maalilaivana vuonna 1930.


title: Akashi (1897)

text: Alus tilattiin Yokosukan laivastontelakalta osana vuoden 1893 hankintoja ja sen köli laskettiin elokuussa 1894. Alus laskettiin vesille 18. joulukuuta 1897 ja se valmistui 30. maaliskuuta 1899 kolmannen luokan risteilijänä.


title: Akashi (1897)

text: Palveluksen aloitettuaan "Akashilla" todettiin useita mekaanisia vikoja, ja se joutui palaamaan Yokosukan telakalle korjattavaksi lokakuussa ja tammikuussa 1900. Alus oli lisäksi korjattavana Kuren laivastontelakalla toukokuussa ja Sasebossa heinäkuussa 1900. Alus oli heinäkuusta marraskuuhun tukemassa boksarikapinaa kukistavien japanilaisten maihinnousua Tianjiniin.


title: Akashi (1897)

text: Kiinasta palattuaan alus siirrettiin Kureen telakalle, josta palattuaan se oli huhtikuusta lokakuuhun 1901 Etelä-Kiinan rannikolla. Alus oli jälleen Kuressa telakalla, koska kolme aluksen kattiloista ei pitänyt painetta, mikä laski huippunopeuden 14 solmuun. Alus palasi Kiinan rannikolle toukokuussa, mistä se palasi kesäkuussa Japaniin. Elokuussa 1902 alus todettiin sopimattomaksi ensilinjantehtäviin, ja se siirrettiin reserviin.


title: Akashi (1897)

text: Lähes uutta alusta ei haluttu romuttaa, ja se päätettiin kunnostaa Kuren laivastontelakalla maaliskuusta 1903 alkaen. Telakalta palattuaan alus aloitti koululaivana tehden koulutuspurjehduksia Kiinan ja Korean rannikoilla. Lokakuussa ja marraskuussa 1903 alus kykeni osallistumaan sotaharjoituksiin risteilijöiden mukana. "Akashi" saattoi Sasebon ja Incheonin välille sukellusvenekommunikaatiokaapelia laskeneita aluksia 8.–17. tammikuuta 1904. Tammikuussa järjestetyissä nopeuskokeissa alus saavutti 19,5 solmun nopeuden.


title: Akashi (1897)

text: "Akashi" oli Venäjän–Japanin sodan puhjetessa Koreassa, ja se määrättiin merelle Korean niemimaan kaakkoisrannikolle, missä alus oli viestiliikennekeskuksena. Alus osallistui sodan alussa Chemulponlahden taisteluun, japanilaisjoukkojen maihinnousun tukemiseen sekä osallistui Venäjän keisarikunnan laivaston risteilijä "Varyagin" ja tykkivene "Korietzin" upottamiseen. Myöhemmin alus osallistui 2. laivaston mukana vielä Port Arthurin taisteluun. Palattuaan telakalta huhtikuussa 1905 "Akashi" siirrettiin koululaivaksi. Vuonna 1905 alus siirrettiin rannikonvalvontatehtäviin, mutta yhdistetyn laivaston mukana alus osallistui vielä sodan lopulla Tsushiman taisteluun upottaen panssariristeilijä "Dmitrii Donskoin".


title: Akashi (1897)

text: Alus luokiteltiin 28. elokuuta 1912 toisen luokan risteilijäksi. Ensimmäisessä maailmansodassa alus kuului Japanin 2. laivastoon, jonka mukana se osallistui Qingdaon taisteluun. Vuonna 1916 alus sijoitettiin Singaporeen valvomaan Borneon ja Malakansalmen välisiä merireittejä, mikä oli osa Japanin Britannian kanssa tehtyjä sopimuksia. Alus avusti huhtikuussa 1917 emälaivana Välimerelle kahdeksan torpedovenehävittäjää, jotka muodostivat kontra-amiraali Kōzō Satōn komentaman 10. ja 11. viiriköstä muodostetun 2. erikoislaivueen. Laivue sijoittui Maltalle. "Izumo" vapautti lippulaivan tehtävästä "Akashin", joka palasi Japaniin. Alus oli sodan lopun Japanin kotivesillä.


title: Akashi (1897)

text: Sotatoimien päätyttyä alus luokiteltiin 2. luokan rannikkopuolustusalukseksi 1. syyskuuta 1922. Alus poistettiin alusluettelosta 1. huhtikuuta 1924 ja se riisuttiin aseista. Se nimettiin "Hai Kan No 2":ksi 6. heinäkuuta 1928, ja alus upposi syöksypommittajien maalilaivana 3. elokuuta 1930 Izu Ōshiman eteläpuolella.


title: Hälleforsin kirkko

text: Hälleforsin kirkko () on Ruotsissa Hälleforsin kunnassa sijaitseva kirkkorakennus. Se on rakennettu 1640-luvulla, kunn Hälleforsin hopeakaivokset käynnistyivät kunnolla ja on vihitty käyttöön helmikuussa 1645. Aluen asukasmäärä kasvoi ja tuli tarve isommalle kirkolle. Vuosina 1740-1744 kirkkoa laajennettiin lisäämällä siihen poikkilaiva pohjois-eteläsuunnassa ja muuttui siten ristikirkoksi. Kirkkoa on korjattu ja restauroitu useamman kerran.


title: Kasagi-luokka

text: Kasagi-luokka () oli keisarillisen Japanin laivaston kahden aluksen muodostama panssarikansiristeilijäluokka, jonka alukset tilattiin Yhdysvalloista.


title: Niitaka-luokka

text: Niitaka-luokka () oli keisarillisen Japanin laivaston kahden aluksen muodostama panssarikansiristeilijäluokka, joka oli toinen täysin Japanissa suunniteltu ja valmistettu risteilijäluokka.


title: Ystävä vai vihollinen

text: Ystävä vai vihollinen (myös Ystäviä vai vihollisia; ) on vuonna 1947 ensi-iltansa saanut Roy Rowlandin ohjaama draamaelokuva edelleen katkerasta maaseutuyhteistöstä, jota jaettiin Yhdysvaltain sisällissodan jälkiseurauksien takia. Maanviljelijän tytär rakastuu mieheen, joka taisteli maanviljelijän tyttären perhettä vastaan sisällissodassa. Draamaelokuvan pääosissa ovat Van Johnson, Thomas Mitchell ja Janet Leigh elokuvadebyytissään. Lester Cole oli sovittanut käsikirjoituksen MacKinlay Kantorin samannimisen romaanin pohjalta. Metro-Goldwyn-Mayer toimi elokuvan tuotantoyhtiönä.


title: Ystävä vai vihollinen

text: "Ystävä vai vihollinen" kuvattiin työnimillä "The Night Raiders" ja "The Yankee" Kalifornian Santa Cruzissa, Sonorassa ja MGM:n studioilla Culver Cityssä 2 miljoonan dollarin budjetilla. Norma Shearer tapasi Janet Leigh’n ensimmäistä kertaa "Ystävä vai vihollinen" -elokuvan kuvauksissa. Shearer oli vastuussa Leigh’n nousevasta urasta, koska Shearer oli "löytänyt" Leigh’n valokuvasta hänen isänsä työpöydältä Kalifornian Nordenissa sijaitsevasta hiihtokeskuksesta, missä Leigh’n vanhemmat työskentelivät. Koska Shearer antoi Leigh’ille tukea ja neuvoja, Leigh kutsui Sheareria hänen ikiomaksi hyväski haltiattareksi.


title: Ystävä vai vihollinen

text: "Ystävä vai vihollinen" sai ensi-iltansa Yhdysvalloissa 31. heinäkuuta vuonna 1947 Massachusettsin Bostonissa. Maanlaajuinen ensi-ilta oli 4. elokuuta vuonna 1947. Suomessa elokuva julkaistiin 30. kesäkuuta vuonna 1950. "The Screen Guild Theater" lähetti 60-minuuttisen elokuvan radiosovituksen 23. marraskuuta vuonna 1950, missä Janet Leigh uusi elokuvaroolinsa. Warner Brothers julkaisi elokuvan DVD:lle 12. elokuuta vuonna 2011.


title: Kiss (Carly Rae Jepsenin albumi)

text: Kiss on kanadalaisen laulajan, Carly Rae Jepsenin syyskuussa 2012 julkaisema studioalbumi. Albumin ensimmäisenä virallisena singlenä julkaistiin kappale ”This Kiss”. Aiemmin oli julkaistu jo Billboard-listan top 10 -singlet ”Call Me Maybe” ja ”Good Time” (yhdessä Owl Cityn kanssa). Kappaleella ”Beautiful” on mukana Justin Bieber.


title: Koh Poda

text: Koh Poda on saari Thaimaassa Krabin provinssissa. Se sijaitsee noin kahdeksan kilometrin päässä turistien suosimasta Ao Nangin rantakaupungista, josta tehdään saarelle paljon veneretkiä. Pienemmät saaret Koh Kai, Koh Mo ja Koh Thap muodostavat Koh Podan kanssa yhtenäisen saariryhmän.


title: Asama-luokka

text: Asama-luokka () oli keisarillisen Japanin laivaston kahden Amstrong Whitworthin 1800-luvun lopulla valmistaman aluksen muodostama panssariristeilijäluokka. Kumpikin aluksista romutettiin vuonna 1947.


title: Asama-luokka

text: Luokan alukset tilattiin osana vuoden 1896 toista laivaston laajennusohjelmaa, ja ne oli suunnitellut Philip Watts. Luokka oli parannettu versio Chilen laivastolle toimitetusta "O’Higginsistä". Aluksen suojaa oli parannettu ja aseistusta vahvennettu ja sen sijoitusta parannettu.


title: Fosfoglukonaattidehydrogenaasi

text: Fosfoglukonaattidehydrogenaasi on entsyymi, joka katalysoi pentoosifosfaattireitin kolmatta vaihetta. Entsyymi katalysoi 6-fosfoglukonaatin hapettumista ribuloosi-5-fosfaatiksi ja hiilidioksidiksi.. Fosfoglukonaattidehydrogenaasin EC-numero on EC 1.1.1.41.


title: Fosfoglukonaattidehydrogenaasi

text: Fosfoglukonaattidehydrogenaasientsyymi on rakenteeltaan tyypillisesti dimeeri. Sen moolimassa ihmisellä on 104 kDa. Entsyymin katalysoima reaktio on kaksivaiheinen. Ensimmäisessä vaiheessa 6-fosfoglukonaattihapettuu β-ketohapoksi, 3-keto-6-fosfoglukonaatiksi. Tässä vaiheessa entsyymin koentsyyminä toimiva NADP+-molekyyli pelkistyy NADPH-molekyyliksi. Entsyymin aktiivisessa kohdassa on hapan protoni, jonka entsyymi luovuttaa 3-keto-6-fosfoglukonaatille, mikä aktivoi molekyylin ja yhdisteestä eliminoituu hiilidioksidimolekyyli. Lopulta tuote tautomerisoituu ribuloosi-5-fosfaatiksi. Fosfoglukonaattidehydrogenaasi ei tarvitse kofaktorikseen metalli-ionia.


title: Fosfoglukonaattidehydrogenaasi

text: Fosfoglukonaattidehydrogenaasin toimintaan inhiboivat eräät lääkeaineet kuten amoksisilliini, siprofloksasiini ja levofloksasiini. Entsyymin puutostila on hyvin harvinainen autosomaalisesti ja dominoivasti periytyvä geneettinen sairaus. Entsyymin puutostila voi aiheuttaa hyperbilirubinemiaa.


title: Valpuri Alopaeus

text:
Anna Valpuri Alopaeus, o. s. "Paalanen" (11. marraskuuta 1919 Helsinki – 17. heinäkuuta 1969 Helsinki) oli suomalainen kirjallisuuden suomentaja.Nimellä "Valpuri Alopaeus":
Nimellä "Valpuri Paalanen":


title: Karl-Erik Henriksson

text: Karl-Erik Henriksson (7. huhtikuuta 1919 Urjala – 17. kesäkuuta 1969 Helsinki) oli suomalainen filosofian tohtori, joka toimi Helsingin yliopiston kirjaston ulkomaisen osaston esimiehenä 1960-luvulla.


title: Karl-Erik Henriksson

text: Jatkosodan aikana Henriksson palveli Päämajan tiedusteluosaston viestitiedustelutoimiston diplomaattijaoksessa, joka seurasi Suomessa toimivien edustustojen viestiliikennettä. Hän koordinoi Meeri Grashornin jälkeen jaoksen käytännön toimintaa. Sodan päätyttyä Aladar Paasonen kutsui Henrikssonin Tukholmaan kertomaan OSS:n edustajana toimineelle Wilho Tikanderille Yhdysvaltain diplomaattisähkeissä käytetyn koodin murtamisesta.


title: Karl-Erik Henriksson

text: Henriksson oli 1960-luvulla Suomen kirjastoseuran hallituksen jäsen ja toimi myös seuran puheenjohtajana 1966–1969. Hän oli lisäksi Kirjastolehden toimituskunnan jäsen yli 20 vuotta.


title: Karl-Erik Henriksson

text: Henrikssonin kuoleman jälkeen Suomen kirjastoseura ja Suomen tieteellinen kirjastoseura perustivat 1969 "Karl-Erik Henrikssonin muistorahaston".


title: Wilhelm Burman

text: Johan Wilhelm Burman (20. kesäkuuta 1897 Östersund, Ruotsi – 25. syyskuuta 1969 Lidingö, Ruotsi) oli suomalainen ruotsin kielellä kirjoittanut kirjailija. Hän käytti myös nimimerkkiä "Gnaggabölon".


title: Wilhelm Burman

text: Burmanin vanhemmat olivat toimittaja Agaton Burman ja Hanna Strömberg. Hän asui Espoossa ja oli sotilasarvoltaan kapteeni.


title: Wilhelm Burman

text:
Nimellä "W. Burman":
Nimimerkillä "Gnaggabölon":


title: Marketta Enegrén

text: Silja Marketta Enegrén (28. syyskuuta 1916 Helsinki – 20. syyskuuta 1969 Helsinki) oli suomalainen ranskalaisen kirjallisuuden suomentaja.


title: Marketta Enegrén

text:
Nimellä "Marketta Enegrén":
Nimellä "Marketta Tuulos":


title: Ensio Porio

text: Kaarle Ensio Johannes Porio (sukunimi aik. "Borg", sittemmin "Linnola"; 11. kesäkuuta 1897 Dragsfjärd – 21. syyskuuta 1969 Lahti) oli suomalainen pappi ja kirjailija.


title: Ensio Porio

text: Porio toimi Luumäen kappalaisena 1933–1966.


title: Ensio Porio

text:
Nimellä Ensio Linnola:
Nimimerkillä "Ensio-setä":
Nimellä "Ensio Porio":


title: Venäjä talviolympialaisissa 2010

text: Venäjä osallistui Vancouverin talviolympialaisiin 2010 177 urheilijan voimin. Maa saavutti viisitoista mitalia, kolme kultaista, viisi hopeista ja seitsemän pronssista. Mitalitilastossa Venäjä sijoittui yhdenneksitoista.


title: Aino Thauvón-Suits

text: Aino Emilia Thauvón-Suits (sukunimi aik. "Suits"; 9. marraskuuta 1884 Haapajärvi – 8. elokuuta 1969 Göteborg) oli suomalainen kirjallisuuden suomentaja ja kirjailija.


title: Aino Thauvón-Suits

text: Aino Thauvón-Suitsin isä oli Viitasaaren kirkkoherra Emil Thauvón. Hän oli naimisissa virolaisen runoilijan Gustav Suitsin kanssa. Runoilija Eino Leino asui 1920-luvun alussa Suitsien luona Helsingissä ja vieraili myös kesällä 1923 Suitsien kanssa Viitasaarella. Thauvón-Suits järjesti myös Leinon Viron-vierailun keväällä 1921.


title: Aino Thauvón-Suits

text: Suitsin perhe asui 1924–1944 Virossa, jossa Gustav Suits toimi Tarton yliopiston kirjallisuudenhistorian professorina. Vuonna 1944 Suits pakeni neuvostomiehitystä perheineen Suomeen ja siirtyi samana vuonna Ruotsiin. Hän työskenteli Nobel-instituutin kirjastossa Tukholmassa. Vuonna 1953 hänet nimitettiin Viron pakolaishallituksen kulttuuriministeriksi, mutta hän ei ottanut tehtävää vastaan.


title: Aino Thauvón-Suits

text: Suitseilla oli kaksi tytärtä, Anna-Lisa (1914–1956) ja Helga (1924–1999). Helga Suits-Kangro julkaisi vanhempiensa kirjeenvaihdon vuosilta 1908–1916 kirjana "Aino ja Gustavi lugu" (1987).


title: Aino Thauvón-Suits

text: Nimellä "Emilia Tavia":


title: Aino Thauvón-Suits

text: Nimellä "Aino Thauvón-Suits":


title: Jiyuan (1883)

text: Jiyuan () oli Kiinan Qing-dynastian Beiyangin laivaston Stettinissä Saksassa 1880-luvun alussa valmistettu panssarikansiristeilijä. Keisarillisen Japanin laivasto valtasi aluksen 16. maaliskuuta 1895 liittäen sen laivastoonsa nimellä "Saien". Alus tuhoutui Venäjän Japanin sodassa osuttuaan Port Arthurin edustalla miinaan 30. marraskuuta 1904.


title: Jiyuan (1883)

text: Kiinan Euroopan ministeri Liu sai kutsun 1877 Saksan keisarikunnan laivaston taistelulaivan "SMS Sachsenin" vesillelaskuseremoniaan Stettiniin. Hänen 21. heinäkuuta lähettämänsä Kiinan delegaatio vieraili Itämeren telakalla ja Li Hung Chang vastaanotti vastaanotti täydellisen raportin saksalaisista aluksista. Hän havaitsi, että saksalaiset eivät olleet jääneet jälkeen brittiläisestä suunnittelusta ja siten hän lähetti opiskelijoita saksalaisille telakoille koulutettaviksi. Vuotta myöhemmin Li Fong Pao korvasi Liun tullen Kiinan Saksan, Italian, Alankomaiden ja Itävalta-Unkarin lähettilääksi. Li HUng piti tiiviit yhteydet lähettilääseen ja Li Fongista tulikin kaupallinen attasea, joka ehdotti alusten hankkimista Saksasta.


title: Jiyuan (1883)

text: Kiinan taloustilanne antoi 1880 mahdollisuuden suunnitelman toteuttamiseksi. Li Hung halusi laivaston, johon kuuluisi neljä nopeaa panssarilaivaa ja kymmenen torpedovenettä. Stettiner Maschinenbau AG Vulcanin ja Kiinan edustaja Li Fong Pao allekirjoittivat 4.-8. tammikuuta 1881 Berliinissä tilauksen kahdesta parannellusta Sachsen-luokan taistelulaivasta (), joista ensimmäinen luovutettaisiin puolessatoista vuodessa. Tilaukseen kuului lisäksi kymmenen torpedovenettä sekä muutama apulaiva. Epävirallinen tilaus oli kuitenkin jätetty jo muutamaa viikkoa aiemmin, koska panssari- ja teräs tilaukset Saarin alueen Dillinger Worksille oli tehty jo 9. joulukuuta 1880.


title: Jiyuan (1883)

text: Kiinalaiset halusivat tilata lisää taistelulaivoja. Prinssi Tseng Chi Chai Kruppilta Essenistä viisi suurta panssaroitua alusta () ja kolme pienempää panssaroitua alusta (). Rahoitusvaikeuksien vuoksi suuret alukset eivät kuitenkaan toteutuneet ja pienistäkin vain kaksi ja kolmas korvattiin panssarikansiristeilijällä (). Vuonna 1884 tilattiin vielä Vulcanilta kolme torpedovenettä.


title: Jiyuan (1883)

text:
"Jiyuan" tilattiin Stettiner AG Vulcanilta Stettinistä Saksasta ja sen köli laskettiin 31. tammikuuta 1880. Alus laskettiin vesille 2. marraskuuta 1883 ja se valmistui 1885. Samoin Stettinissä valmistetut taistelulaivat "Zhenyuan", "Dingyuan" sekä vasta valmistunut "Chiyuan" joutuivat odottamaan Euroopassa Ranskan ja Kiinan välisten sotatoimien päättymistä 9. kesäkuuta 1885 saakka.
Alukset aloittivat 3. heinäkuuta saksalaisella miehistöllä matkan Kielistä Kiinaan. Osasto saapui 10. elokuuta Adeniin, 29. elokuuta Colomboon ja lokakuun lopulla Takuun, jossa ne nostivat Saksan kauppalipun tilalle Kiinan lipun ja liitettiin samalla Beiyangin laivastoon. Kiinalainen miehistö korvasi saksalaisen, joka palasi 8. marraskuuta Hampuriin William Melbourne and Company Linen höyrylaiva "SS Huntingdonilla".


title: Jiyuan (1883)

text: "Jiyuan" taisteli Pungdon sekä Jalunjoen taisteluissa ensimmäisessä Kiinan-Japanin sodassa. Jälkimmäisessä taistelussa 17. syyskuuta 1894 alus törmäsi "Yangweihin", joka upposi. Laiva joutui japanilaisten valtaamaksi 17. helmikuuta 1895 Weihaiwein piirityksessä.


title: Jiyuan (1883)

text: Alus liitettiin 16. maaliskuuta keisarillisen Japanin laivastoon nimellä "Saien". Alus osallistui Taiwanin maihinnousun suojaamiseen sekä tulitti kiinalaisten rannikkolinnaketta Kaohsiungissa 13. lokakuuta 1895. Alus luokiteltiin 11. marraskuuta 1904 3. luokan rannikkopuolustusalukseksi, mutta siitä huolimatta se liitettiin Venäjän-Japanin sodan alkaessa Port Arthurin taistelussa piiritysosastoon.


title: Jiyuan (1883)

text: "Saien" osui miinaan Port Arthurin edustalla ja se upposi 30. marraskuuta 1904.